6,290 bayi antara 48,261 kanak-kanak positif Covid-19 di Malaysia

Sebanyak 6,290 bayi di bawah usia 18 bulan telah dijangkiti virus Covid-19 sejak negara dilanda pandemik itu awal tahun lalu, kata Menteri Kanan (Keselamatan), Datuk Seri Ismail Sabri Yaakob.

Katanya, jumlah itu merangkumi 48,261 kanak-kanak yang disahkan positif Covid-19.

“Dengan perkembangan terbaharu ini amat membimbangkan dan seharusnya menjadi ‘wake-up call’ kepada semua pihak terutama ibu bapa,” katanya dalam kenyataan semalam.

Sehubungan itu, beliau mengingatkan masyarakat bahawa jangkitan kes Covid-19 tidak kenal siapa, termasuk kanak-kanak.

Katanya, sebelum ini warga emas menjadi golongan paling berisiko dijangkiti virus berbahaya itu, tetapi kini ancaman Covid-19 meliputi semua usia sehingga kepada bayi.

“Situasi semasa kian buruk apabila terus mencatatkan lonjakan dengan angka harian pesakit baharu melebihi 7,000 kes hari ini, tertinggi sejak wabak itu dikesan di Malaysia.

“Kita sebagai orang dewasa yang bertanggungjawab melindungi kanak-kanak ini daripada dijangkiti,” katanya.

Ismail Sabri meminta ibu bapa mengawasi anak-anak mereka dengan mengelak bermain di luar rumah, dan lebih kerap mencuci tangan serta memakai pelitup muka.


Sijil vaksin palsu: Tiga doktor antara 25 ditahan setakat ini

Polis Diraja Malaysia (PDRM) setakat ini telah menahan 25 individu kerana disyaki terlibat dengan penipuan penjualan sijil vaksin palsu.

Pengarah Jabatan Siasatan Jenayah Komersial Bukit Aman Datuk Mohd Kamarudin Md Din berkata penahanan individu berkenaan adalah hasil pengesanan sembilan kes di seluruh negara.

Beliau berkata mereka yang ditahan membabitkan masing-masing tiga doktor dan jururawat, tujuh ejen, seorang staf klinik serta 11 orang awam, lapor Bernama.

“Kes terbaharu adalah di Sabah yang mana staf (klinik) membuat laporan terhadap seorang doktor (didakwa) melakukan penipuan terhadap sijil vaksin di Kinarut, Sabah,” katanya dalam sidang media khas di Menara KPJ, di sini.

Menurut Mohd Kamarudin, laporan tersebut dibuat oleh staf klinik pada 4 Februari (Jumaat) lepas dan doktor berusia 37 tahun yang juga seorrang daripada 25 suspek telah ditahan pada 7 Februari (Isnin) di Lapangan Terbang Antarabangsa Kuala Lumpur (KLIA).

“Siasatan hampir selesai. Kami akan rujuk kepada Timbalan Pendakwa Raya untuk cadangan pertuduhan dan arahan selanjutnya,” katanya.


Dua kluster baharu rekod terendah sejak Mac, kes di lima negeri naik

Negara hari ini buat pertama kali merekodkan hanya dua kluster baharu Covid-19 dalam tempoh 24 jam sehingga 12 tengah hari tadi, menurut Kementerian Kesihatan (KKM).

Ketua Pengarah Kesihatan Tan Sri Dr Noor Hisham Abdullah berkata dalam tempoh itu hanya dua kluster baharu dikesan menjadikan kumulatif sejak awal tahun lalu kepada 5,719 kluster dengan 5,162 telah ditamatkan dan 557 masih aktif.

Katanya, kedua-dua kluster baharu itu membabitkan tempat kerja di Jalan Sentol Kluang, Johor melibatkan 10 daripada 63 individu yang disaring.

“Satu lagi kluster tempat kerja ialah di Blok 03, Kinabatangan, Sabah yang membabitkan 19 individu daripada 55 yang disaring,” katanya dalam kenyataan hari ini.

Mengikut rekod kali terakhir jumlah kluster terendah dikesan ialah pada 13 Mac 2021 lalu, yang melibatkan dua kluster iaitu di Nusajaya, Johor dan Jalan Pria, Kuala Lumpur. Kedua-duanya adalah kluster tempat kerja.

Sebelum itu, tiga kluster iaitu Kluster Ceram (tempat kerja) di Seremban, Negeri Sembilan; Kluster Pulau Berhala di Sabah (komuniti); dan Kluster Jalan Tampoi di Johor Bahru, dikesan pada 6 Disember 2020.

Sementara itu, hanya lima negeri hari ini yang mencatat kenaikan jangkitan Covid-19, berbanding semalam, sementara negeri dan Wilayah Persekutuan lain merekodkan penurunan di bawah angka 600 kes, kecuali Selangor.

Perak merekodkan 411 jangkitan baharu hari ini berbanding 381 semalam, diikuti Pahang (335 baharu, 302 semalam); Melaka (223 baharu, 183 semalam); Negeri Sembilan (199 baharu, 192 semalam); dan Labuan (tiga kes baharu, dua kes semalam).

Selangor walaupun mencatat hari ini, namun jumlah kes baharu kekal tertinggi apabila merekodkan 1,039 kes berbanding 1,322 semalam.

Dr Noor Hisham turut memaklumkan sebanyak 9,178 pesakit Covid-19 disahkan sembuh dalam tempoh 24 jam itu menjadikan kumulatif sejak awal tahun lalu kepada 2,320,391 kes pulih berbanding 2,426,050 kes positif.

Mengenai kes hari ini, beliau berkata daripada 5,828 jangkitan baharu, 5,821 adalah kes tempatan yang turut melibatkan 257 bukan warganegara, dan tujuh kes import dengan dua daripadanya bukan warganegara.

“Daripada jumlah kes baharu itu juga 97 pesakit atau 1.7 peratus melibatkan kategori 3, 4, dan 5, manakala 5,731 lagi adalah pesakit kategori 1 dan 2,” katanya.

Seramai 620 pesakit kini dirawat di unit rawatan rapi dengan 297 daripadanya memerlukan alat bantuan pernafasan.


Akibat banjir, 38 tanah runtuh dilaporkan berlaku di Selangor

Selangor yang terjejas akibat bencana banjir juga berdepan risiko tanah runtuh selepas sekurang-kurangnya 38 laporan diterima berhubung insiden tersebut ketika ini.

Kejadian tanah runtuh tersebut diakibatkan hujan lebat serta banjir yang melanda.

Pengerusi Jawatankuasa Tetap Infrastruktur dan Pertanian Selangor, Izham Hashim, berkata ia membabitkan lokasi di kawasan pentadbiran Majlis Bandaraya Shah Alam (MBSA), Majlis Perbandaran Selayang (MPS), Majlis Perbandaran Ampang Jaya (MPAJ) dan Majlis Perbandaran Klang (MPK).

“Daripada jumlah lokasi mengalami kejadian runtuhan cerun dan tanah itu, tujuh dikesan kritikal,” katanya dalam satu kenyataan, hari ini.

Beliau berkata, tujuh lokasi dikesan mengalami kes kritikal, masing-masing di Taman Nusa, Subang di kawasan MBSA, Apartmen Teratai, Selayang di bawah MPS dan Jalan Bunga Anggerik, Taman Dataran Ukay di kawasan MPAJ.

Selain itu, Jalan Melati 7, Taman Seri Melati dan Kampung Sepakat, Batu 16, Rawang di kawasan MPS, Jalan Haji Abdul Latif, Kampung Bukit Kapar di bawah MPK dan Jalan 45B, Bukit D, Kampung Cheras Baru di kawasan MPAJ.


Kes import makin melonjak

Jumlah warga Malaysia dan rakyat asing yang membawa masuk virus Covid-19 ke negara ini semakin meningkat sejak pintu sempadan dibuka semula kepada keluar masuk pengembara asing dan rakyat tempatan.

Sehingga kini, jumlah terkumpul kes import Covid-19 sejak awal 2020 meningkat kepada 14,956 kes, dengan majoritinya melibatkan rakyat tempatan.

Ketua Pengarah Kesihatan Tan Sri Dr Noor Hisham Abdullah berkata dalam tempoh 24 jam sehingga 12 tengah hari tadi, sebanyak 489 kes import baharu dikesan melibatkan warga tempatan dan rakyat asing.

Menurutnya daripada jumlah itu 388 kes import positif Covid-19 melibatkan warga tempatan dan 101 rakyat asing.

Untuk rekod, kes import mula melonjak melebihi 100 kes sehari bermula 22 Disember 2021, dengan jumlah tertinggi dicatatkan semalam sebanyak 522 kes melibatkan 426 warga tempatan dan 96 rakyat asing.

Daripada jumlah keseluruhan kes import, Kuala Lumpur merekodkan sebanyak 4,855 kes, diikuti Selangor (3,450); Johor (1,204); Negeri Sembilan (822); Kedah (621); Perak (553); Kelantan (533); Melaka (438); Pulau Pinang (387); Sarawak (330); Terengganu (318); Pahang (310); Sabah (303); Putrajaya (151); Labuan (98); dan Perlis (94).

Sementara itu, Dr Noor Hisham turut memaklumkan dalam tempoh 24 jam itu sebanyak 12 lagi kluster baharu Covid-19 dikesan namun maklumat lanjut mengenainya akan dimuat naik dalam laman sesawang Covidnow pagi esok.

“Sehingga kini seramai 149 pesakit masih dirawat di unit rawatan rapi (ICU) dengan 71 daripadanya memerlukan alat bantuan pernafasan.

“Daripada 4,046 kes harian yang dilaporkan pada hari ini, 32 kes atau 0.8 peratus adalah kategori 3, 4, dan 5; dan 4,014 kes (99.2 peratus) lagi adalah terdiri daripada kategori 1 dan 2,” katanya.

Sementara itu, berdasarkan statistik dikeluarkan Jabatan Kesihatan Negeri-Negeri malam ini, sembilan negeri merekodkan peningkatan kes harian, dengan Selangor mencatat kes tertinggi.

Dalam tempoh itu, Selangor merekodkan 964 kes baharu berbanding 894 semalam, meningkat empat hari berturut-turut, menjadikan kumulatif postif sejak awal 2020 lalu kepada 803,624 kes.

Menurut statistik laman sesawang Covidnow kendalian Kementerian Kesihatan (KKM), sehingga semalam 782,092 pesakit Covid-19 di Selangor telah sembuh, 10,031 kes kematian dan 10,537 kes masih aktif.

Daripada jumlah kes aktif itu, 8,896 pesakit menjalani kuarantin di rumah; 917 ditempatkan di PKRC; 699 dimasukkan ke hospital; dan 25 dirawat di ICU dengan 10 daripadanya memerlukan alat bantuan pernafasan.

Sejak Februari lalu hingga semalam, lebih 12.11 juta dos vaksin telah diberikan kepada penduduk selangor dengan 4,783,037 atau 94.5 peratus individu telah lengkap divaksinasi, 4,849,790 atau 95.7 peratus menerima sekurang-kurangnya satu dos, dan 2,495,615 atau 44.7 peratus menerima dos penggalak.

Bagi kes di negeri-negeri lain, Johor turut merekodkan peningkatan jangkitan apabila mencatat 444 kes baharu berbanding 414 semalam; diikuti Negeri Sembilan (340 kes baharu, 218 kes semalam); dan Kedah (315 kes baharu, 275 semalam).

Pulau Pinang mencatat 310 kes baharu berbanding 225 semalam; Melaka (197 kes baharu, 167 semalam); Perak (166 kes baharu, 124 semalam); Putrajaya (46 kes baharu, 20 semalam); dan Perlis (14 kes baharu, 11 semalam).

Pecahan kes bagi negara-negara ASEAN sehingga 21 Januari 2022.


Ahmad Fadhli tempelak Asyraf dua kali tanding pilihan raya 2 kali kalah

Ketua Dewan Pemuda PAS Pusat, Ahmad Fadhli Shaari menyindir Datuk Asyraf Wajdi Dusuki yang dua kali kalah pilihan raya susulan tindakan Ketua Pemuda UMNO itu yang memberi ulasan salah terhadap kenyataan beliau hari ini.

Ahli Parlimen Pasir Mas itu juga menasihatkan Asyraf Wajdi supaya menjaga taraf dengan melakukan sedikit kajian sebelum memberi sebarang ulasan, kerana beliau tidak pernah menyebut perkataan ‘gugat’ dalam kenyataannya semalam.

“Buat kerja rumah sikit ye, jaga taraf kita tu. Ops maaf, dua kali bertanding pilihanraya dua kali kalah, what do you expect.

“Tidak ada pun dalam kenyataan saya yang PAS mahu gugat kubu BN. Bacalah betul2 sebelum buat komen tu, anda kan Ketua Pergerakan Pemuda,” kata Ahmad Fadhli dalam kenyataan hari ini.

Semalam, beliau memuat naik kenyataan berhubung keputusan Pilihan Raya Negeri (PRN) Melaka sambil menyatakan PAS dan Perikatan Nasional (PN) telah menunjukkan kemampuan yang memberangsangkan sebagai pasukan yang dilihat ‘underdog’.

Katanya, walaupun telahan awal menjangkakan PN akan ‘bungkus’ di semua kerusi, ternyata PN berjaya merampas dua kerusi DUN yang dimenangi Barisan Nasional (BN) dan DAP sebelum ini, serta berada di tempat kedua di beberapa kerusi majoriti Melayu.

“PAS juga mencatatkan keputusan yang amat memberangsangkan apabila hampir merampas kerusi DUN Serkam dengan majoriti yang amat tipis (79 undi), serta mencatatkan pertambahan undi di semua kawasan yang ditandingi kecuali di DUN Duyong, di sebalik penurunan mendadak peratusan keluar mengundi.

“Ini merupakan petanda awal kemampuan PAS dan PN di kubu kuat BN di Melaka, yang tidak boleh dipandang enteng oleh semua parti,” kata Ahmad Fadhli semalam.

Namun, Asyraf Wajdi dengan hanya merujuk kepada tajuk laporan Utusan memberi ulasan yang antara lain mengatakan jika PAS menerima pelawaan UMNO tempoh hari, sudah tentu parti itu akan punya wakil di tiga Dewan Undangan Negeri (DUN) dengan mudah termasuk di Bukit Katil yang sejak dari awal ditawarkan UMNO bagi mengalahkan musuh tradisi mereka AMANAH.

“Patutnya tidak perlulah bernada angkuh nak gugat kubu kuat BN atau tidak. Lagipun bukankah PAS berulang kali sebut nak lawan DAP-PH? Kenyataan sebegini buat kita jadi keliru, musuh PAS ni siapa sebenarnya?,” kata Asyraf sambil meletakkan keratan akhbar Utusan bertajuk ‘Pas, PN masih mampu gugat kubu kuat BN’ yang memaparkan gambar Ahmad Fadhli.

Ulasan Asyraf Wajdi ketika mengulas kenyataan Ketua Dewan Pemuda PAS Pusat, Ahmad Fadhli Shaari.

Mengulas lanjut, Ahmad Fadhli memberitahu Asyraf Wajdi:

“Belajar cari kenyataan asal, copy paste ke dalam Microsoft Word, gunakan kekunci Ctrl+F dan cari perkataan ‘gugat’.

“Yang anda akan jumpa ialah “Sekiranya PH masih bermain dengan sentimen yang menggugat keharmonian negara dan kerukunan Keluarga Malaysia, tidak mustahil hanya DAP yang akan kekal, dan parti lain akan terus tersungkur”

“Takkanlah nak buat kerja senang macam tu pun tak boleh. Yang sebut perkataan ‘gugat’ itu ialah Utusan. Buat kerja rumah sikit ye, jaga taraf kita tu. ops maaf, dua kali bertanding pilihanraya dua kali kalah, what do you expect. 🙂”


Langgar SOP senyap-senyap, angka naik senyap-senyap: Doktor pakar

“Kalau anda selebriti atau pemimpin, tunjuklah contoh yang baik dengan mematuhi SOP (prosedur operasi standard) kerana impaknya besar untuk menyatukan rakyat ikut SOP.”

Demikian kata Pakar Perunding Perubatan Kecemasan & Trauma Hospital Kuala Lumpur, Dr Alzamani Mohammad Idrose.

Bagaimanapun, katanya sekiranya selebriti dan pemimpin tidak boleh diharap untuk berperanan seperti yang diimpikan, janganlah pula orang ramai mengikut mereka kerana yang akan menanggung akibatnya adalah diri dan keluarga sendiri.

“Anda boleh bercekak pinggang berkata, “Bukalah katil lebih. Tambah jer lah katil ICU !”. Malangnya katil ICU bukan katil yang dibeli di kedai perabot.

“Ada staf ramai, peralatan jutaan ringgit, kemahiran mengendaikan pesakit dan banyak aspek lain yang sukar,” katanya kecewa susulan ramai yang menyalahkan Kementerian Kesihatan Malaysia (KKM), termasuk menuduh KKM menipu data kes Covid-19 di negara ini.

Membidas tuduhan-tuduhan itu, Dr Alzamani berkata jika katil hospital ditambah sebanyak mana pun, tetapi sekiranya orang ramai tidak mematuhi SOP, usaha memerangi wabak Covid-19 tidak akan berjaya.

“Semuanya hanya akan berhenti apabila anda melihat diri sendiri, berhenti menyalahkan orang tetapi menyalahkan diri sendiri,” katanya.

Beliau juga mengingatkan orang ramai supaya tidak terpengaruh dengan pelbagai dakyah berkaitan vaksin Covid-19, sebaliknya menyahut seruan menyertai program imunisasi yang sedang dijalankan.

Beliau berkata, ramai yang menipu diri sendiri dengan melanggar SOP terutama ketika makan, berziarah dan beraya senyap-senyap, merentas sempadan di jalan tikus, selain makan bersama rakan sekerja di asrama atau pejabat tanpa penjarakan fizikal.

Tetapi, katanya perbuatan itu akan terdedah juga akhirnya apabila mereka yang melanggar SOP itu dijangkiti Covid-19 dan dimasukkan ke hospital.

“Kami tahu semua rahsia yang anda simpan kerana terbongkar di hospital – ziarah senyap-senyap, makan dekat-dekat, berhimpun senyap-senyap, berjemaah rapat-rapat secara senyap-senyap.

“Yang senyap-senyap inilah menyebabkan angka senyap-senyap naik. Sebaliknya, yang dalam senyap mematuhi SOP dengan sempurna adalah wira sebenar yang tak didendang.

“Anda sendiri sahaja yang tahu dalam kumpulan mana anda tergolong. Kita perlu berubah 180 darjah untuk memenangi perang ini,” katanya.


Jangkitan Covid-19 di Singapura lepasi angka 5,000

Jangkitan baharu akibat Covid-19 di Singapura semalam melonjak ke 5,324 kes dengan 10 lagi kematian akibat komplikasi disebabkan virus tersebut.

Lapor Berita Mediacorp, pesakit yang meninggal dunia berumur di antara 54 tahun ke 96 tahun, semua pesakit sudah divaksin kecuali satu kes tidak divaksin dan kebanyakan mereka mengalami pelbagai masalah kesihatan.

Kementerian Kesihatan (MOH) bagaimanapun tidak memberikan perincian penuh tentang masalah kesihatan tersebut.

Bilangan kes baharu Covid-19 semalam adalah yang tertinggi direkodkan berbanding dengan hanya 3,277 kes pada Selasa lalu.

Sementara itu, beberapa hospital di republik itu turut menawarkan pemakaian tudung kepada kakitangan Muslimah di tempat kerja mulai Isnin ini.

Berita Mediacorp memaklumkan, tudung rekaan ‘SingHealth’ itu turut menyediakan belahan bagi kegunaan pembedahan dan stetoskop untuk memudahkan ketika mereka bertugas.

Kakitangan Muslimah boleh memilih untuk membeli tudung yang diluluskan itu atau memakai tudung mereka sendiri, asalkan ianya mematuhi garis panduan di hospital.

Pihak ‘SingHealth’ turut memadankan tudung berwarna putih atau kelabu dengan seragam pekerja kesihatan itu.

Akan tetapi, pekerja kesihatan Muslimah tidak dibenarkan memakai tudung mereka sendiri kita berada dalam persekitaran berisiko tinggi seperti di bilik pembedahan.

Menurut ‘SingHealth’, pihaknya akan menghasilkan penggunaan tudung pakai buang dalam persekitaran steril dalam masa terdekat ini.

Manakala, bagi IHH Healthcare, yang mengendalikan pengeluaran tudung bagi hospital seperti Mount Elizabeth dan Gleneagles, ia akan mengasingkan warna tudung yang berbeza mengikut jawatan.

Jururawat akan memakai warna kuning cair, kakitangan pentadbiran akan dipadankan dengan warna biru, manakala kakitangan F&B perlu memakai warna hitam.

Kakitangan kesihatan di hospital tersebut turut dibenarkan untuk memakai tudung mereka sendiri sekiranya ia sepadan dengan kriteria yang dibenarkan oleh pihak IHH.


Sambutan hari jadi cetus kluster Covid-19 babitkan 49 individu

Majlis sambutan hari jadi dipercayai menjadi punca tercetusnya satu kluster baharu Covid-19 yang dilaporkan di Sabah, semalam, kata jurucakap Covid-19 Sabah, Datuk Masidi Manjun.

Beliau berkata Kluster Kimolohing yang dilaporkan di daerah Ranau itu setakat ini dikenal pasti membabitkan 49 individu yang dikesan positif.

Kluster berkenaan dikesan selepas kes indeks iaitu seorang lelaki tempatan dari Kampung Kimolohing, Ranau dikesan positif Covid-19 melalui saringan bergejala pada 18 Oktober lalu.

“Berdasarkan siasatan awal, kes indeks mengadakan majlis sambutan hari jadi pada 12 hingga 14 Oktober lalu di rumahnya. Kemudian pada 16 Oktober 2021, kes indeks juga menghadiri majlis hari jadi di rumah saudaranya.

“Selepas itu, kes indeks mula bergejala pada 17 Oktober dan menjalani saringan pada hari berikutnya sebelum didapati positif Covid-19.

“Berikutan itu, saringan kontak rapat dilakukan dan seramai 48 orang dari lokaliti yang sama didapati positif Covid-19 menjadikan jumlah kumulatif sebanyak 49 kes. Bagaimanapun, punca jangkitan sebenar masih dalam siasatan,” katanya dalam kenyataan, malam tadi.

Sementara itu, Masidi berkata daripada 565 kes baharu yang dilaporkan di Sabah hari ini, 213 kes atau 37.7 peratus dikesan melalui saringan bergejala atau turut dikategorikan sebagai kes sporadik.

Katanya, jumlah itu masih tinggi dan harus menjadi peringatan agar semua penduduk tidak lalai dalam mematuhi prosedur operasi standard (SOP).

Sehingga semalam, Sabah merekodkan 214,975 kes positif dengan 204,603 pesakit telah sembuh, manakala 7,994 kes masih aktif.

Negeri itu juga mencatatkan 2,482 kes kematian sejak awal tahun lalu, dengan seramai 16 pesakit Covid-19 meninggal dunia dalam tempoh 24 jam semalam.

Menurut catatan dikeluarkan Kementerian Kesihatan (KKM) seramai 6,095 pesakit Covid-19 di Sabah menjalani kuarantin di rumah, 1,050 di PKRC, 771 dirawat di hospital dan 78 dimasukkan ke unit rawatan rapi.


Bank Islam ikut saranan BNM, lanjutkan bantuan pembayaran semula bersasar

Bantuan Pembayaran Semula Bersasar Dipertingkatkan (ETRA) akan dilanjutkan Bank Islam Malaysia Bhd bagi menyahut saranan Bank Negara Malaysia (BNM) supaya membantu pelanggan yang terjejas akibat pandemik Covid-19.

Bank Islam berkata lanjutan tersebut bagi membantu peminjam mengikut keadaan kewangan masing-masing, berikutan penguatkuasaan Perintah Kawalan Pergerakan (PKP) di seluruh negara.

Selaras dengan Bantuan Pembayaran Bersasar (TRA) sedia ada yang ditawarkan mengikut kelayakan pelanggan, Bank Islam kini menawarkan pelanggan di bawah bantuan moratorium, tambahan tiga bulan penangguhan ansuran pembiayaan mereka untuk mengurangkan bayaran ansuran pembiayaan mereka atau lanjutan tempoh bayaran selama enam bulan dengan keperluan dokumentasi yang lebih ringkas.

Bank itu juga memberi jaminan bahawa bantuan kewangan akan kekal tersedia, termasuk dan tidak terhad kepada hanya TRA, tetapi turut meliputi bantuan jangka panjang lain seperti pakej Penjadualan dan Penstrukturan Semula.

Bantuan turut tersedia kepada pelanggan daripada pelbagai kumpulan pendapatan, perniagaan mikro dan pelanggan terjejas ekoran pelaksanaan PKP terbaharu (PKP 3.0).

Susulan kenyataan yang dikeluarkan BNM dan Persatuan Institusi Perbankan dan Kewangan Islam Malaysia (AIBIM) pada 12 Mei lalu, Bank Islam menyeru para pelanggan yang sebelum ini telah menerima bantuan pembayaran bersasar tetapi masih memerlukan bantuan kewangan untuk menghubungi bank tersebut.


Penggunaan Paxlovid rawat pesakit Covid-19 diperluas, kata Khairy

Kementerian Kesihatan (KKM) memperluaskan lagi penggunaan ubat antiviral merawat Covid-19, Paxlovid keluaran Pfizer, kata Menteri Kesihatan Khairy Jamaluddin.

Menurutnya KKM akan menghantar ubat berkenaan kepada pusat perubatan, klinik swasta serta hospital pengajar dalam masa terdekat, bagi membolehkan penggunaan Paxlovid dapat diperluaskan selain penggunaannya di hospital awam ketika ini.

Beliau berkata, sejak semalam, pihaknya sudah memberikan Paxlovid kepada seramai 405 pesakit Covid-19 dan sudah mengarahkan untuk penggunaannya ditingkatkan.

“Sebelum ini kita hanya memberi Paxlovid kepada mereka yang berisiko tinggi namun kini kumpulan yang akan diberikan diperluaskan.

“Kita juga berikan kepada Klinik Kesihatan (KK),” katanya kepada pemberita pada Majlis Sambutan Aidilfitri Kementerian Kesihatan (KKM)di Pusat Konvensyen Antarabangsa Putrajaya (PICC), di Putrajaya, hari ini.

Khairy berkata Paxlovid perlu sekurang-kurangnya lima hari selepas gejala Covid-19 muncul bagi mengelakkan daripada pesakit perlu dirawat di hospital.

Sebelum ini, media melaporkan penggunaan ubat antiviral Paxlovid untuk pesakit Covid-19 yang dimulakan sejak 15 April lalu, menyaksikan 173 pesakit yang diberikan rawatan berkenaan sembuh sepenuhnya serta tidak mengalami sebarang kesan sampingan.

Khairy dilaporkan berkata, rawatan menggunakan ubat berkenaan ke atas 173 pesakit terbabit dilaksanakan sehingga 9 Mei lalu.

Sementara itu, Khairy berkata, terdapat sedikit peningkatan kes jangkitan Covid-19 selepas perayaan Aidilfitri kira-kira dua minggu lalu.

Bagaimanapun beliau berkata, secara keseluruhan nilai kadar kebolehjangkitan (Rt) negara hari ini sudah turun ke 1.04 manakala kadar kematian juga pada satu angka.

“Walaupun kemasukan ada peningkatan tetapi 55 peratus kemasukan adalah dalam Kategori 1 dan 2 terutama langkah berjaga-jaga bagi warga emas dan mereka yang mempunyai komorbiditi.

“Saya melihat dari segi jangkitan walaupun ada sedikit peningkatan ia sesuatu yang sudah dijangkakan kerana lebih banyak majlis dan lebih banyak pergerakan manusia menyebabkan kemungkinan kes akan meningkat.

“Dari segi keseriusan, kes tidak mengalami peningkatan mendadak termasuk kemasukan ke hospital dan Unit Rawatan Rapi (ICU),” katanya.


Perubahan SOP baharu, kos haji mungkin naik selepas ini

Susulan pengenalan beberapa perubahan prosedur operasi standard (SOP) yang dilaksanakan dalam norma baharu, Tabung Haji (TH) tidak menolak kemungkinan kos haji akan meningkat pada musim haji akan datang.

Perkara itu tidak dapat dielakkan selepas berlakunya penularan pandemik Covid-19, kata Pengarah Eksekutif Haji TH, Datuk Seri Syed Saleh Syed Abdul Rahman.

Jelasnya, peningkatan kos itu sebahagian besarnya berkait rapat dengan SOP yang perlu dipatuhi seperti penjarakan fizikal seperti had kapasiti bilik hotel dan bas, selain pergerakan jumlah jemaah di dalam Masjidil Haram yang turut dihadkan.

Katanya, ini berdasarkan kos berkaitan SOP norma baharu, kenaikan kos operasi dan kos lain di Malaysia serta Arab Saudi.

“Saya lihat ini (SOP) memberi impak kepada kos haji akan datang kerana baru-baru ini saja jemaah haji perlu membayar sekitar RM15,000 hingga RM20,000 untuk lima hingga tujuh hari, membabitkan tiga lokasi iaitu Arafah, Muzdalifah dah Mina serta melaksanakan Tawaf dan Saie saja.

“Sebagai perbandingan, bayaran haji pada tahun 2019 ialah RM9,980 seorang untuk tempoh 40-45 hari menerusi subsidi haji,” katanya lapor Bernama hari ini.

Pada tahun 2019, kerajaan memutuskan bayaran menunaikan haji bagi jemaah haji muassasah yang menunaikan haji kali pertama, kekal RM9,980 dengan kerajaan menanggung subsidi sebanyak RM12,920.

Kos menunaikan haji tahun itu adalah sebanyak RM22,900 berbanding RM22,450 pada musim sebelumnya. Bagaimanapun, Malaysia tidak menghantar jemaah haji pada tahun 2020 dan tahun ini susulan pandemik Covid-19.

Syed Saleh berkata, walaupun ibadah haji ditangguhkan dua kali akibat wabak Covid-19 yang melanda dunia, TH tetap meneruskan persiapan haji dengan mengambil kira situasi pandemik dan perkembangan semasa di Arab Saudi.

Katanya, perancangan dan persiapan itu dilaksanakan sejak musim haji 2020 sebagai usaha memastikan kelancaran urusan jemaah haji Malaysia ketika menunaikan Rukun Islam kelima itu.

Beliau berkata, ia termasuk melaksanakan kursus haji kepada bakal jemaah secara dalam talian iaitu sebanyak 14 siri termasuk tambahan satu siri khusus menekankan SOP baharu di Arab Saudi serta hukum hakam ibadat haji dalam suasana semasa penularan wabak Covid-19.

“TH juga giat memastikan bakal jemaah mendapat vaksinasi masing-masing dan lengkap dos Covid-19 seperti dikehendaki Arab Saudi sebelum mereka dibenarkan memasuki Tanah Suci.

“TH juga melaksanakan Muzakarah Haji Peringkat Kebangsaan pada tahun terdahulu yang menekankan istitha’ah atau kemampuan menunaikan haji dalam situasi wabak.

“Dalam muzakarah ini, penting untuk kita memperhalusi dan memberi ketetapan ibadah haji dalam norma baharu dengan melihat kepada kekangan pergerakan dan terhalang semasa melaksanakan ibadah sekiranya berlaku penularan wabak semasa melaksanakan haji,” katanya lagi.


Sri Lanka buka pasaran, mohon syarikat minyak jual bahan bakar

Colombo meminta bantuan syarikat minyak di negara pengeluar petroleum untuk menjual produk mereka kepada Sri Lanka, sekali gus membuka pasarannya bagi menyelesaikan kekurangan bahan api yang teruk ketika krisis ekonomi terburuk dalam beberapa dekad.

Rizab pertukaran asing yang berkurangan menyebabkan negara dengan 22 juta penduduk itu tidak mampu membayar import barangan keperluan daripada bahan api kepada makanan dan ubat-ubatan.

“Sebuah iklan telah diterbitkan hari ini menggesa pernyataan minat (EOI) bagi syarikat minyak mengimport, mengedar dan menjual produk petroleum di Sri Lanka,” kata Menteri Tenaga Sri Lanka, Kanchana Wijesekera, di Twitter.

Berita itu menyusuli keputusan Sri Lanka bulan lalu untuk membenarkan import dan jualan sedemikian, kerana ia berebut untuk memastikan bekalan petrol dan diesel mencukupi.

Kelulusan untuk firma minyak yang akan dipilih dalam proses baharu itu akan menamatkan duopoli pasaran (situasi di mana dua pembekal menguasai pasaran bagi sesuatu komoditi atau perkhidmatan) secara berkesan yang melibatkan anak syarikat Indian Oil Corp yang dikendalikan kerajaan India.

Ceylon Petroleum Corp (CPC) yang dikendalikan kerajaan, yang menguasai kira-kira 80 peratus pasaran dengan rangkaian 1,190 stesen minyak, akan memberikan bahagian sumber dan pamnya kepada syarikat baharu, kata kerajaan dalam notisnya.

Krisis ekonomi terburuk di Sri Lanka sejak merdeka daripada Britain pada 1948 berpunca daripada salah urus ekonomi dan pandemik Covid-19.

Penunjuk perasaan yang marah menggulingkan keluarga pemerintah Rajapaksa, membawa kerajaan baharu selepas memaksa peletakan jawatan presiden sebelumnya, Gotabaya Rajapaksa, yang melarikan diri ke Singapura bulan ini.

Kumpulan hak asasi manusia telah meminta peguam negara Singapura untuk menyiasat Rajapaksa atas peranannya dalam perang saudara selama beberapa dekad di Sri Lanka.

“Sekarang Rajapaksa tidak lagi dilindungi oleh imuniti, Singapura mesti merebut peluang yang luar biasa ini,” kata Archana Ravichandradeva, daripada kumpulan People for Equality in Relief in Lanka.

Pergerakan itu adalah salah satu kumpulan yang menghantar surat bersama kepada pegawai Singapura, berikutan permintaan minggu lalu oleh kumpulan hak asasi lain yang meminta siasatan serupa.

Rajapaksa sebelum ini menafikan tuduhan bahawa dia bertanggungjawab terhadap pencabulan hak semasa perang.

Perang saudara 25 tahun di Sri Lanka antara pemberontak pemisah daripada etnik minoriti Tamil dan tentera kerajaan berakhir pada 2009. Kumpulan hak asasi manusia menuduh kedua-dua pihak melakukan penyeksaan semasa perang. – Reuters


RM32.4 bilion diperuntuk kepada KKM tahun depan

Kerajaan memperuntukkan RM32.4 bilion kepada Kementerian Kesihatan (KKM) untuk perbelanjaan mengurus dan pembangunan – bajet kedua tertinggi selepas Kementerian Pendidikan – untuk tahun depan.

Mengumumkan Bajet 2022 di Dewan Rakyat hari ini, Menteri Kewangan Tengku Datuk Seri Zafrul Tengku Abdul Aziz berkata peruntukan besar itu adalah bagi mengutamakan aspek kesihatan awam dalam persediaan ke fasa endemik Covid-19.

Beliau berkata peperangan melawan Covid-19 masih belum berakhir.

“Oleh itu, tambahan 4 bilion ringgit disediakan khusus untuk meneruskan agenda menangani COVID-19 yang merangkumi 2 bilion ringgit bagi membiayai program vaksinasi.

“Manakala 2 bilion ringgit lagi disediakan bagi meningkatkan kapasiti fasiliti perkhidmatan kesihatan awam seperti pembelian bekalan ubat, bahan guna habis, PPE dan kit kesihatan.

“Dalam semangat Keluarga Malaysia, Kementerian Kesihatan juga telah menyumber luar ke hospital swasta dan hospital seliaan kementerian lain bagi mengoptimumkan kapasiti kesihatan dalam negara,” katanya.

Tengku Zafrul berkata, kerajaan juga bercadang untuk melaksanakan perolehan ubat antiviral yang didapati berkesan terhadap pelbagai virus termasuk Covid-19.

Namun katanya, yang utama sekali, Program Imunisasi COVID-19 Kebangsaan akan terus diperkasa bagi membekalkan dos ketiga sebagai vaksin penggalak kepada semua orang dewasa di samping meneruskan vaksinasi kepada anak-anak berusia 12 hingga 17 tahun.

“Kerajaan telah menandatangani perjanjian untuk mendapatkan 88 juta dos iaitu bersamaan lebih 140 peratus penduduk dan cukup untuk memberi dos ketiga kepada semua penduduk berusia 12 tahun dan ke atas,” katanya.

Beliau juga mengumumkan kerajaan bercadang memberi pelepasan cukai individu dan potongan cukai kepada majikan ke atas kos berkaitan
pengambilan vaksin penggalak yang dibiayai sendiri, mulai tahun depan.


Belum buat keputusan pilih kerusi bertanding, baik Anwar pilih Bagan Datuk

Nampaknya Datuk Seri Anwar Ibrahim belum membuat keputusan untuk bertanding kerusi pada pilihan raya umum ke-15 (PRU-15), beberapa kali Presiden PKR itu memberi isyarat untuk beralih angin ke kerusi yang lain dan bukannya di Port Dickson.

Bulan lepas, Ketua Pembangkang itu semasa berada di Tambun memberitahu keiinginannya untuk bertanding kerusi disandang oleh Timbalan Presiden Bersatu dan bukan lagi di Port Dickson dan ia disambut girang para penyokongnya.

Sebelum itu terdapat juga spekulasi mengatakan Anwar mahu kembali ke Permatang Pauh bertanding disana dan boleh dikatakan terdapat banyak kerusi yang sedang diintai oleh cikgu Datuk Seri Ahmad Zahid Hamidi itu.

Bagaimanapun sehingga sekarang Anwar belum membuat keputusan untuk bertanding di kerusi mana satu tetapi semestinya ia harus kerusi selamat yang akan dapat memastikan kemenangannya bagi memastikan cita-cita menjadi Perdana Menteri dapat menjadi kenyataan.

Anehya, Anwar tidak pula berhasrat dan mahu mencuba nasib melawan anak muridnya yang juga Presiden UMNO di Parlimen Bagan Datuk, bukankah kerusi tersebut juga sama seperti Tambun yang berada dalam negeri Perak juga.

Tidak perlulah Anwar berdrama dan membuat gimik untuk bertanding di kerusi yang disandang parti lain, lebih baik sekiranya beliau mencabar Zahid di Bagan Datuk jika benar-benar mahu menjadi PM ke-10 selepas ini.

Sebagai seorang cikgu, Anwar perlu memberi tunjuk ajar kepada anak muridnya yang sebelum ini menipunya hidup-hidup sehingga gagal menjadi PM. Hanya dengan cara itu Anwar boleh menunjukkan kepada Zahid siapa bos sebenarnya, jangan lawan cikgu.

Anwar perlu sedar Zahid sebenarnya adalah calon PM bagi UMNO jika dapat memenangi PRU-15, jadi adalah lebih baik fokus ditumpukan di kerusi Parlimen yang disandang oleh anak muridnya itu.

Persoalannya kini, adakah Anwar tidak sanggup untuk melawan anak muridnya tersebut atau adakah kedua-duanya masih mempunyai pakatan di belakang tabir yang tidak diketahui oleh umum.

Bukannya rakyat tidak tahu hubungan Anwar dan Zahid, malah sebelum ini semasa menumbangkan kerajaan Perikatan Nasional (PN), kedua-dua mereka boleh bekerjasama dan mencari titik pertemuan demi memastikan Tan Sri Muhyiddin Yassin berundur.

Sekiranya Anwar berjaya menewaskan Zahid di Bagan Datuk, sudah semestinya peluang untuk menjadi PM lebih cerah, bukankah itu cita-cita Anwar sejak sekian lama dan masih bercita-cita sama.

Mungkin kali ini Anwar perlu mengenepikan hubungan peribadinya dengan anak muridnya tersebut dan sudah masa meletak kepentingan negara sebagai keutamaan, bukan lagi hubungan cikgu dan anak murid seperti sebelum ini.

Tidak wajar seorang calon PM hanya mahu bertanding di kerusi selamat, mungkin sampai masanya Anwar mengambil risiko dan menjadi seorang pejuang tulen dengan melawan Zahid di Bagan Datuk, bukankah slogan PKR sebelum ini “lawan tetap lawan”.

Untuk rekod, Zahid memenangi kerusi Bagan Datuk semasa PRU-14 lalu hanya dengan 5,073 majoriti dengan menewaskan calon PKR dan PAS.

Calon PKR memperoleh jumlah undi yang agak signifikan dan meningkat berbanding sebelum ini semasa PRU-14, mungkin dengan kehadiran Anwar sebagai calon Bagan Datuk akan dapat memberikan impak yang hebat untuk menyingkirkan Presiden UMNO itu.

Jadi, tidak perlulah Anwar bersusah payah mencari kerusi yang hendak ditandinginya kerana kerusi sebenar yang boleh dimenanginya adalah di Bagan Datuk, tempat anak muridnya.

Terpulang kepada Anwar untuk menimbang cadangan ini, lagipun bukankah beliau adalah cikgu yang paling dihormati Zahid.


Tiada vaksin tamat tempoh diberi kepada orang ramai: KKM

Kementerian Kesihatan (KKM) menjelaskan tiada stok vaksin Covid-19 yang luput tarikh dibekalkan kepada Pusat Simpanan Vaksin (PSV) dan Pusat Pemberian Vaksin (PPV), untuk diberikan kepada orang ramai.

Malah, KKM sentiasa memantau secara berterusan bekalan dan tarikh luput vaksin yang diterima, kata Pengarah Kanan Perkhidmatan Farmasi KKM, Norhaliza A Halim.

Beliau berkata pemantauan itu dilakukan dengan mengguna pakai Sistem Pengurusan Vaksin (VMS) selain sistem inventori sedia ada yang terdapat di fasiliti terlibat dengan Program Imunisasi Covid-19 Kebangsaan (PICK).

“Berdasarkan semakan, tiada stok vaksin yang luput dibekalkan kepada PSV atau PPV,” katanya dalam kenyataan hari ini.

Beliau merujuk kepada beberapa kiriman dan video yang dimuat naik dan ditularkan di media sosial berhubung dakwaan vaksin Covid-19 yang diberikan kepada penerima, sama ada telah luput atau hampir luput.

Namun, katanya sesetengah dakwaan itu tidak dapat disiasat dengan sewajarnya kerana maklumat lokasi dan tarikh kejadian serta maklumat produk yang terlibat tidak dinyatakan.

Norhaliza menjelaskan penentuan jangka hayat produk farmaseutikal termasuk vaksin Covid-19 ditetapkan berdasarkan ujian kestabilan produk vaksin yang dijalankan pengilang pada masa nyata untuk suhu penyimpanan tertentu.

“Ujian tersebut dijalankan pada masa nyata untuk suhu penyimpanan tertentu. Vaksin Covid-19 dibangunkan dalam jangka masa yang singkat iaitu kurang daripada dua tahun, sebagai tindak balas kepada wabak tersebut berbanding tempoh pembangunan biasa sesuatu produk farmaseutikal.

“Oleh itu, tempoh ujian dijalankan untuk menentukan jangka hayat vaksin adalah terhad. Pihak Pengilang hanya dibenarkan untuk meletakkan tarikh luput berdasarka tempoh kestabilan vaksin itu telah diuji pada masa nyata dan bukan secara ekstrapolasi,” katanya.

Beliau berkata tempoh jangka hayat vaksin akan berubah sekiranya terdapat perubahan suhu penyimpanan dan tarikh luput baharu diberikan kepada produk tersebut berdasarkan permohonan pelanjutan jangka hayat yang dikemukakan pengilang kepada Bahagian Regulatori Farmasi Negara (NPRA) untuk dinilai.

“Pelanjutan tempoh jangka hayat produk vaksin tersebut hanya akan diluluskan setelah hasil penilaian dapat mengesahkan ia memenuhi keperluan regulatori.

“Malah, ini juga terpakai kepada semua produk farmaseutikal lain yang sedia berdaftar,” katanya.

Norhaliza berkata NPRA meluluskan permohonan pelanjutan jangka hayat bagi vaksin Comirnaty (Pfizer) daripada enam kepada sembilan bulan, vaksin CoronaVac (Sinovac) keluaran China (daripada sembilan kepada 12 bulan) dan vaksin CoronaVac (Sinovac) keluaran Pharmaniaga Lifescience, Malaysia (daripada enam kepada 12 bulan).

Menurutnya NPRA juga meluluskan pelanjutan tempoh jangka hayat bagi produk vaksin Convidecia dari enam kepada 12 bulan pada 17 Disember tahun lalu.

“KKM sentiasa komited memastikan semua produk farmaseutikal termasuk vaksin Covid-19 yang dibekalkan kepada penduduk Malaysia telah dinilai dari segi kualiti, keselamatan dan keberkesanan oleh NPRA dan diluluskan oleh Pihak Berkuasa Kawalan Dadah (PBKD).

“Penilaian manfaat risiko bagi vaksin Covid-19 yang diberikan kelulusan pendaftaran bersyarat dilaksanakan secara berterusan berdasarkan data-data terkini dari semasa ke semasa,” katanya.


Najib terus tuding jari ke arah mahkamah enggan terima bukti baharu

Datuk Seri Najib Razak terus menuding jari ke arah mahkamah susulan keengganan hakim untuk menerima bukti baharu, selain mengulangi bahawa beliau tidak pernah didakwa atas kesalahan mencuri atau merompak.

Bekas Perdana Menteri tu mendakwa beliau dihukum atas dakwaan salah guna kuasa kerana terlibat dalam mesyuarat Kabinet yang meluluskan jaminan kerajaan kepada SRC International Sdn Bhd (SRC) pada tahun 2011.

“Ianya bukan saya yang mengesyorkan ataupun mengemukkan kertas Kabinet tersebut.

“Namun bulan lalu, satu dokumen 14 halaman yang disyaki adalah kertas siasatan rasmi SRPM memberitahu bahawa bekas menteri Kabinet yang mengesyorkan dan mengusulkan kertas Kabinet tersebut telah menerima sebanyak RM85 juta dari Jho Low pada tahun 2019 untuk disimpan dalam akaun proksinya di Singapura.

“Bagaimanapun hakim tidak mahu terima bukti baharu ini walaupun ianya membabitkan saksi pendakwaan,” katanya dalam kenyataan hari ini.

Malah untuk menguatkan alasan bahawa beliau tidak mencuri, Najib mempersoalkan apakah barang yang dibelinya dangan hasil curian itu.

“Kenapa pula saya nak curi RM42 juta sekiranya yang RM642 juta pula yang saya boleh guna bagi peribadi sendiri, saya juga belanja untuk CSR dan sedekah?,” katanya sambil mempertahankan bahawa perbicaraan mahkamah juga telah membuktikan bahawa sekurang-kurangnya RM642 juta adalah kemasukan dana daripada Kementerian Kewangan Arab Saudi yang juga saya telah gunakan untuk kerja CSR dan sedekah.

Untuk rekod, ketika perbicaraan berlangsung di Mahkamah Tinggi Kuala Lumpur sebelum ini, saksi pendakwaan memberitahu berlaku transaksi bernilai RM27 juta, RM5 juta dan RM10 juta, bermula 26 Disember 2014 dan 10 Februari 2015, di dalam akaun Najib.

Pada 28 Julai 2020, Ahli Parlimen Pekan itu telah dijatuhi hukuman penjara 12 tahun dan denda RM210 juta, selepas didapati bersalah terhadap tujuh tuduhan pecah amanah, menyalahgunakan kedudukan dan pengubahan wang haram dana RM42 juta milik SRC.

Pada 8 Disember lalu, ketika menolak permohonan bekas Presiden UMNO untuk membatalkan hukuman dan denda itu, Mahkamah Rayuan berkata Najib tidak mengembalikan dana RM42 juta milik SRC International Sdn Bhd yang dikreditkan secara salah ke akaunnya, sebaliknya telah menggunakannya.

Hakim Datuk Abdul Karim Abdul Jalil berkata perkara lazim bagi mana-mana pemegang akaun yang tersilap atau tidak sengaja menerima dana ke dalam akaunnya adalah untuk memulangkannya dan membetulkan kesilapan itu, tetapi Najib tidak melakukan sedemikian apabila RM42 juta itu dipindahkan ke akaunnya.

Dalam penghakiman ringkas setebal 54 muka surat itu, hakim berkata Najib tidak pernah membuat aduan dengan pihak bank apabila dana itu dikreditkan secara salah ke akaunnya tetapi beliau agak berpuas hati apabila menerimanya dan menggunakan dana itu sesuka hatinya.

Mahkamah Rayuan juga bersetuju dengan penemuan hakim perbicaraan, Hakim Mohd Nazlan Mohd Ghazali bahawa bukti yang dikemukakan oleh pihak pendakwaan jelas menunjukkan bahawa pergerakan RM27 juta, RM5 juta dan RM10 juta daripada akaun bank SRC adalah tindakan penyalahgunaan yang tidak jujur.

Mengulas lanjut, Najib turut menyalahkan bekas Gabenor Bank Negara Tan Sri Zeti Akhtar Aziz yang tidak memantau akaun beliau pada 2010 untuk memastikan tiada masalah dengan dana yang masuk ke akaunnya.

“Lagi malang ialah SPRM telah mengesahkan keluarga bekas gabenor tersebut telah lama berususan dan menerima dana sebanyak RM700 juta dari Jho Low sejak tahun 2017 hingga ke tahun 2013 termasuk sumber dana dari 1MDB.

“Sebanyak RM65 juta baki dari dana tersebut yang disembunyi oleh keluarganya di Singapura turut dikembalikan ke Malaysia – seperti didedah kenyataan SPRM baru-baru ini pada bulan September 2021,” kata Ahli Parlimen Pekan itu.

Dalam hal itu, Najib sekali lagi mengulangi bahawa “Bagaimanapun, hakim sekali lagi tidak mahu terima bukti baharu ini walaupun ianya membabitkan saksi pendakwaan.”


PRK Pulai dan Simpang Jeram: Peratus keluar mengundi tinggi, peluang cerah buat PN

Perikatan Nasional (PN) berpeluang cerah untuk mendapat keputusan baik dalam dua Pilihan Raya Kecil (PRK) bagi Parlimen Pulai dan Dewan Undangan Negeri (Dun) Simpang Jeram.

Menurut Timbalan Presiden PAS, Datuk Sri Tuan Ibrahim Tuan Man, parti itu pernah memenangi kerusi DUN Simpang Jeram sebelum ini yang juga dikenali sebagai DUN Sungai Abong.

“DUN Simpang Jeram ini bukan asing bagi PAS. Kita dah menang dua kali sebelum ini dengan nama Sungai Abong.

“Kita dah menang dua kali dan kita yakin pada kali ini juga kita akan meneruskan kejayaan kita insya-Allah,” katanya semasa sidang media selepas Majlis Pelancaran Jentera Pilihan raya dan Pengisytiharan Calon Simpang Jeram di Markas PAS Kawasan Bakri.

Beliau juga turut mengulas tentang gelombang PN yang dilihat tidak menonjol dalam Pilihan Raya Negeri dan Pilihan Raya Umum Ke-15 bagi negeri Johor sebelum ini.

Menurutnya, dua faktor yang menyebabkan gelombang itu tidak berlaku di Johor kerana tiada pengundi 18 tahun dan peratus keluar mengundi yang rendah pada kedua-dua pilihan raya itu yang hanya sekitar 50 peratus sahaja.

“Dan kita sasar pada kali ini kurang-kurangnya dalam 70 ke 77 peratus keluar mengundi. Dan insya-Allah kita yakin kalau pencapaian kita keluar mengundi seperti nasional baru-baru ni, Insya-Allah kita boleh ukur gelombang PN di Johor,” katanya yang juga Ahli Parlimen Kubang Kerian.

Justeru, tegas beliau, PRK kali ini sangat penting untuk melihat bagaimana momentum sokongan di seluruh negara turut dirasai di negeri ini.

PRK DUN Simpang Jeram dan Parlimen Pulai diadakan serentak susulan kematian penyandangnya, Datuk Seri Salahuddin Ayub pada 23 Julai lalu.

Suruhanjaya Pilihan Raya (SPR) menetapkan hari pengundian PRK DUN Simpang Jeram dan Parlimen Pulai pada 9 September.

Tarikh penamaan calon dan pengundian awal bagi kedua-dua PRK berkenaan ialah 26 Ogos dan 5 September.


Pusat kesihatan di Indonesia berdepan kesukaran rawat pesakit Covid-19

Sebuah pusat kesihatan kecil di Jakarta Selatan kini berdepan limpahan pesakit susulan lonjakan jangkitan Covid-19 di kalangan warga setempat, kata doktor yang bertugas di situ, Cheras Sjarfi.

Katanya pusat kesihatan yang hanya dilengkapi peralatan asas kesihatan tidak bersedia menerima kemasukan pesakit Covid-19 baharu yang semakin meningkat sejak kebelakangan ini.

Namun, kakitangan pusat kesihatan itu terpaksa juga merawat pesakit yang datang walaupun kekurangan alat bantuan pernafasan dan unit rawatan rapi (ICU), katanya.

Bergelut dengan wabak terburuk itu, Indonesia semalam melaporkan kes harian tertinggi dengan 24,836 jangkitan baharu dan 504 kes melibatkan kematian.

Kenaikan kes menjadi lebih sukar apabila hampir keseluruhan hospital di Jawa kini mencapai 93 peratus kegunaannya pada minggu ini. Pemindahan pesakit yang kritikal ke hospital yang terletak di bandar juga semakin rumit.

Cheras Sjarfi berkata mereka bagaimanapun terpaksa menerima pesakit yang datang.

“Beri mereka oksigen, periksa tekanan darah mereka, dan beri rawatan untuk mereka,” katanya sambil menambah jika keadaan pesakit itu bertambah buruk, tidak mungkin hospital akan menerimanya.

“Kes yang terburuk apabila mereka mati di sini saya sangat sedih walaupun pernah melihat orang mati berkali-kali,” katanya.

Doktor wanita itu terpaksa bekerja syif 12 jam iaitu dua kali ganda daripada syif normal dan beberapa orang rakannya turut dijangkiti Covid-19 walaupun telah divaksin sepenuhnya.

Namun, di sebalik kekhawatiran itu, beliau berusaha untuk kekal berfikiran positif walaupun besar kemungkinan beliau juga boleh dijangkiti virus Covid-19.

Kerajaan Republik Indonesia kini melaksanakan perintah kawalan lebih ketat dengan mengenakan larangan pergerakan, penerbangan, makan di restoran dan menutup pejabat tidak penting. – Agensi


Bayi lelaki meninggal dunia di rumah pengasuh

Seorang bayi lelaki berusia empat bulan meninggal dunia semasa dalam jagaan pengasuhnya di sebuah kondominium di Taman Cempaka, Ampang, petang semalam.

Ketua Polis Daerah Ampang Jaya ACP Mohamad Farouk Eshak berkata ketika kejadian, ibu bapa bayi berkenaan sedang bekerja, menurut laporan Bernama.

Beliau berkata berdasarkan keterangan awal daripada pengasuh yang merupakan wanita warga Indonesia berusia 26 tahun, bayi berkenaan dalam keadaan sesak nafas kerana kain lampin dalam buaian berada di muka bayi itu.

“Bayi berkenaan dibawa ke sebuah klinik di Pandan Indah, di sini sebelum dihantar ke Hospital Ampang.

“Semasa tiba di hospital berkenaan, bayi itu didapati sudah tidak bernyawa dan bantuan kecemasan diberikan tetapi bayi itu menunjukkan tanda-tanda kematian yang sudah lama,” katanya ketika dihubungi hari ini.

Beliau berkata bayi itu kemudian disahkan meninggal dunia pada kira-kira 6.35 petang.

Mohamad Farouk berkata punca kematian bayi itu sedang disiasat dan pengasuh berkenaan ditahan pada 10.30 malam tadi di Hospital Ampang.

Beliau berkata pihaknya akan mendapatkan permohonan reman wanita tersebut pagi ini bagi membantu siasatan mengikut Seksyen 31(1)(a) Akta Kanak-Kanak 2001.

Katanya wanita itu tidak mempunyai sebarang rekod jenayah dan bedah siasat ke atas mayat bayi itu akan dilakukan pagi ini di Hospital Ampang.

Sehubungan itu Mohamad Farouk menasihatkan orang ramai supaya tidak terlibat dalam sebarang perbuatan penganiayaan, pengabaian, pembuangan atau pendedahan ke atas kanak-kanak.


Sejak bila pula Melayu Islam angkuh? MP PN tanya Anwar

Ketua Pemuda Perikatan Nasional (PN), Ahmad Fadhli Shaari mempersoalkan kenyataan Datuk Seri Anwar Ibrahim yang mengingatkan orang Melayu Islam supaya tidak angkuh hingga meminggirkan kumpulan minoriti lain.

Malah, beliau juga mengingatkan Perdana Menteri kerajaan Pakatan Harapan-Barisan Nasional (PH-BN) itu supaya turut memberi nasihat kepada kaum lain juga agar tidak angkuh.

“Sejak bila Melayu Islam angkuh? Jika dikatakan sekadar peringatan dan tidak semestinya ia berlaku, nah kenapa tidak diperingatkan juga kepada selain Melayu Islam?” soal beliau yang juga Ahli Parlimen PN Pasir Mas, dalam kenyataan ringkas malam tadi (4 April 2023).

Pada masa sama gabungan pembela ummah turut menbidas kenyataan Anwar yang dianggap mahu menjadi juara kepada kaum lain dengan ‘menghentam’ bangsa sendiri.

Jurucakap gabungan itu mengingatkan Anwar bahawa sesetengah pengundi Melayu juga turut memberi sokongan kepada Pakatan Harapan (PH) pada pilihan raya lalu.

“Jangan kerana hendak menjadi hero kepada kaum lain maka bangsa sendiri diinjak-injak. Adakah Anwar bukan Melayu?,” katanya kepada Agenda Daily.

Menurutnya Anwar yang kini mempunyai kuasa sepatutnya menjadi pelindung dan benteng kepada pihak yang semakin hari cuba mengganggu-gugat hak-hak keistimewaan serta ekonomi orang Melayu serta kedudukan Islam.

“Kami harap kerajaan tidak lari dan menyeleweng daripada perkara asas dalam Perlembagaan Persekutuan berdasarkan Perkara 153,” katanya sambil mengingatkan tentang sejarah bagaimana bangsa Melayu lebih bertoleransi terhadap kaum-kaum lain.

Semalam, Anwar ketika berucap pada Perhimpunan Bulanan bersama Warga Kementerian Kewangan mengingatkan orang Melayu Islam sebagai kaum majoriti di negara ini tidak berasa begitu selesa dan angkuh sehingga meminggirkan kumpulan minoriti lain.

Menceritakan pengalamannya ketika berkunjung ke Kemboja baru-baru ini, Anwar berkata beliau melihat sendiri bagaimana umat Islam minoriti di negara berkenaan dilayan.

“Saya iftar anjuran Perdana Menteri Kemboja bersama 6,000 umat Islam di sana. Umat islam di Kemboja hanya 10 peratus dan apabila diberi penghormatan, beri ucapan dan ke masjid di sana, saya sebut bahawa langkah ini menunjukkan negara majoriti (beragama) Buddha memberi dan meraikan kumpulan minoriti umat Islam dengan iftar dan beberapa ruang lain termasuk (melantik) menteri, seorang Muslim.

“Itu sebagai pengajaran, kadang-kadang kita yang majoriti (ini) rasa terlalu selesa dan angkuh dengan menganggap tidak boleh meraikan kelompok (minoriti) lain dan ini bukan dianjurkan dalam pengajaran pedoman Nabi Muhammad SAW,” katanya.


Anwar tak mampu tangani krisis ekonomi, kata Dr Mahathir

Bekas Perdana Menteri (PM) dua kali Tun Dr Mahathir Mohamad tidak yakin Datuk Seri Anwar Ibrahim berupaya memimpin Malaysia berdepan krisis kemelesetan ekonomi dan cabaran pemulihan pasca pandemik.

Malah beliau juga bimbang dengan kemampuan Anwar mencipta strategi dan kaedah terbaik untuk keluar daripada krisis, apatah lagi fokus PM kesepuluh itu sekarang ini tertumpu kepada usaha mengekalkan jumlah sokongan di Dewan Rakyat.

Dr Mahathir berkata, ia terbukti berdasarkan prestasi Anwar ketika berada dalam kerajaan lebih 20 tahun lalu, sambil berkata bekas timbalannya dalam Kabinet ketika itu tidak dapat menangani masalah ketika menjadi pemangku PM pada 1997.

Beliau mengakui bimbang dengan kebolehan Anwar sebagai PM kerana berdasarkan pengalaman lampau, Presiden PKR itu gagal merangka penyelesaian ketika berdepan krisis kewangan 1997/1998, apatah lagi kini berdepan lebih banyak masalah rumit.

“Ketika itu, nampak dia tidak dapat cipta satu cara untuk mengatasi krisis. Sama ada di masa hadapan, dia boleh cipta cara menangani masalah negara, belum kita dapat tentukan.

“Tetapi berdasarkan pengalaman semasa dia jadi TPM (dan) menunjuk kebolehannya, saya khuatir. Sekarang ini negara menghadapi banyak masalah seperti kesan pandemik, ekonomi merosot teruk, keadaan politik tidak stabil.

“Rakyat masih tidak senang dengan keadaan negara. Banyak masalah yang perlu ditangani oleh kerajaan Anwar,” katanya dalam temu bual eksklusif dengan BH baru-baru ini yang disiarkan hari ini (25 Disember 2022).

Dr Mahathir juga berkata Anwar yang juga selaku Menteri Kewangan ketika itu, gagal mencari jalan penyelesaian apabila krisis kewangan melanda dan lebih rela mengikut pendapat Tabung Kewangan Antarabangsa (IMF) dan Bank Dunia, yang berisiko menyebabkan Malaysia muflis.

“Pada masa saya jadi Perdana Menteri kali pertama, saya pergi cuti selama dua bulan. Semasa saya cuti, Anwar sebagai Timbalan Perdana Menteri (TPM), diberi tanggungjawab sebagai pemangku Perdana Menteri, tetapi nampak dia tak dapat menangani masalah.

“Selepas itu pula, berlaku krisis kewangan yang mana ringgit Malaysia turun nilainya. Pada masa itu, Anwar juga menjadi Menteri Kewangan.

“Cara dia menangani masalah kejatuhan nilai ringgit itu dengan mengikuti pendapat IMF dan Bank Dunia. Saya berpendapat, kalau kita ikut IMF dan Bank Dunia, kita akan jadi muflis dan kita tak dapat laksanakan dasar ekonomi negara kita.

“Tetapi Anwar tak ada cadangan yang lain selain daripada mengikuti IMF dan Bank Dunia, sebab itu saya terpaksa ambil alih tugas Kementerian Kewangan, saya cari jalan untuk selamatkan negara,” katanya.

Beliau berkata demikian ketika ditanya pandangannya sama ada Anwar memiliki keupayaan untuk memimpin Malaysia berdepan cabaran kemelesetan ekonomi yang diramal melanda dunia tahun depan.

Dr Mahathir berkata, jika dibenarkan Anwar berkuasa dan melaksanakan dasarnya, beliau yakin negara tidak akan dapat mengatasi masalah krisis kewangan ketika krisis berkenaan.


‘Kedai online’ dedah barangan mewah dimiliki ahli politik

Menjelang Pilihan Raya Umum Ke-15, Sabtu ini (19 November 2022), sekumpulan rakyat prihatin yang tidak dikenali mendedahkan senarai barangan mewah yang dibeli dan dimiliki oleh ahli politik Malaysia di platform dalam talian, voteordie.shop.

Menurut kedai dalam talian itu, ia ingin memperlihatkan kekayaan melimpah-ruah yang dikumpul oleh elit politik Malaysia selama bertahun-tahun mereka berkhidmat, menurut laporan TMI.

Pencipta laman web itu juga mempersoalkan sama ada rakyat Malaysia diwakili dengan betul oleh ahli politik yang mempamerkan barang kemas dan pakaian mahal.

Katanya, nilai barangan tersebut lebih tinggi daripada apa yang kebanyakan rakyat Malaysia dapat lihat sepanjang hidup mereka.

Antara barangan yang dipaparkan di laman web itu sebagai ‘untuk dijual’ ialah jam tangan Richard Mille RM033 Extra Thin seperti yang didakwa dipakai oleh Pengerusi Barisan Nasional, Datuk Seri Ahmad Zahid Hamidi, bernilai RM423,150.

Laman web itu turut menampilkan jam tangan Aquaracer CAF101A berharga RM6,806, model sama yang kononnya dipakai Pengerusi Pakatan Harapan Datuk Seri Anwar Ibrahim.

Ia menyenaraikan jam tangan Patek Philippe Nautilus bernilai RM414,584, yang dikatakan dipakai oleh Menteri Kesihatan sementara, Khairy Jamaluddin.

Barangan paling mahal yang disenaraikan di laman web itu ialah jam tangan Felipe Massa Rose Gold bernilai RM1 juta seperti yang didakwa dipakai oleh penyandang Ketereh, Tan Sri Annuar Musa.

Turut disenaraikan ialah barangan mewah yang kononnya dipakai Datuk Seri Najib Razak dan ahli keluarganya, baju dan kasut Perdana Menteri sementara, Datuk Seri Ismail Sabri Yaakob, serta selipar mahal Annuar, berharga RM4,650.


Kumpulan pro pembangkang puji jati diri Zahid tolak PAS, Bersatu

Tentera cyber blok pembangkang memuji Presiden UMNO Datuk Seri Ahmad Zahid Hamidi yang menyatakan pendirian tegas menolak PAS dan Bersatu bagi menghadapi pilihan raya negeri (PRN) atau pilihan raya umum (PRU).

Mereka turut mencadangkan Majlis Tertinggi (MT) UMNO yang akan bersidang malam ini menyambut dan memberi sokongan kepada pendirian Zahid itu supaya UMNO kembali dapat memartabatkan parti berkenaan.

Malah kumpulan penyokong Pakatan Harapan (PH) memuji jati diri Zahid dalam usahanya mengangkat semula UMNO selepas parti itu dan Barisan Nasional (BN) kalah teruk pada PRU14 di bawah kepimpinan Datuk Seri Najib Razak.

Menurut mereka, PAS hanya mengharapkan kerjasama tiga parti Melayu bersama UMNO dan Bersatu demi kepentingan nikmat jawatan dalam kerajaan.

Bersatu pula kata mereka mahu bekerjasama dengan UMNO tetapi tujuannya untuk membenamkan parti itu.

Kumpulan pro pembangkang itu menyifatkan langkah Zahid untuk tidak bekerjasama dengan Bersatu dan PAS memang sudah lama dinanti-nantikan akar umbi UMNO, untuk kembali menjadi parti dominan orang Melayu.

Mereka mengulas kenyataan Zahid yang mengatakan kerjasama dengan PAS melalui Muafakat Nasional (MN) sukar direalisasikan, selain kerana gabungan itu tidak didaftarkan, ia juga disebabkan UMNO telah beberapa kali dikhianati PAS.

Dalam kenyataan di Facebooknya hari ini, Zahid mengulangi penjelasan berhubung isu pengkhianatan yang merujuk kepada PAS kononnya tidak ikhlas menjalinkan kerjasama dengan parti itu.

“Kemudian saya menjawab soalan adakah saya kecewa dengan MN yang pernah dimeterai pada 2019. Saya cakap tidak pernah kecewa sebagai ahli politik. Tetapi kita harus tahu apabila kita berkongsi hidup harus saling percaya mempercayai dan jangan khianat mengkhianati.

“Cukuplah pengkhianatan dilakukan sekali, tetapi kalau telah berulang kali, bukan kepada UMNO tetapi kepada pelbagai pihak, saya fikir itu harus dinilai semula,” ujarnya lagi.

Kumpulan penyokong PH itu juga berpendapat dengan pendirian yang ditegaskan Zahid selaku Presiden UMNO, mesyuarat MT malam ini sepatutnya tidak sukar atau perlu berhujah panjang lagi dalam membuat ketetapan yang muktamad berhubung kerjasama dengan Bersatu dan juga PAS.

Semuanya telah jelas diungkapkan Zahid dan semua ahli MT mesti menyokong serta mendukung pendirian yang sama, kata mereka.

Umum mengetahui, Perhimpunan Agung UMNO 2020 pada Mac lalu membuat ketetapan memutuskan hubungan kerjasama dengan Bersatu, dan kemudian imenyaksikan 15 Ahli Parlimen (MP) yang dikepalai Zahid menarik sokongan terhadap kerajaan Perikatan Nasional (PN) dipimpin Tan Sri Muhyiddin Yassin, yang turut dianggotai PAS.

Zahid sebelum itu merancang pakatan dengan Ketua Pembangkang Datuk Seri Anwar Ibrahim untuk menjatuhkan Muhyiddin, ia susulan pendedahan klip audio tular antara kedua-dua mereka sebelum ini.

Zahid juga bersama rakannya, Datuk Seri Najib Razak turut menghantar surat menyatakan sokongan terhadap Anwar ke Istana Negara sehingga menyaksikan berlaku satu lagi kemelut politik negara.

Muhyiddin meletak jawatan pada Ogos lalu seleps hilang majoriti angkara 15 MP UMNO, namun mengambil pendekatan secara diplomasi apabila mencalonkan Naib Presiden UMNO Datuk Seri Ismail Sabri Yaakob sebagai Perdana Menteri Kesembilan.

Ismail Sabri akhirnya menjadi PM baharu menggantikan Muhyiddin dan meredakan ketegangan politik yang melanda negara.

Zahid yang terpalit puluhan pertuduhan di mahkamah bagaimanapun masih meneruskan usahanya untuk menjatuhkan kerajaan Ismail Sabri apabila sekarang ini dilihat cuba mencari masalah dengan PAS.


Kerajaan tak bantu biaya projek lebuh raya baharu: Fadillah

Semua projek lebuh raya baharu, termasuk tiga yang bakal dibina di Lembah Klang bagi mengatasi kesesakan lalu lintas, tidak akan mendapat sebarang peruntukan daripada kerajaan.

Menteri Kanan Kerja Raya Datuk Seri Fadillah Yusof berkata kos projek terbabit dan sebarang risiko akan ditanggung sepenuhnya oleh pihak syarikat konsesi, lapor Bernama.

“Untuk semua lebuh raya baharu, tiada lagi bantuan kewangan daripada kerajaan malahan tanah pun tiada bantuan. Dulu kalau kita buat lebuh raya, pengambilan tanah ditanggung oleh kerajaan sebahagiannya.

“Sekarang ini tiada lagi pinjaman mudah, semuanya akan dibiayai sepenuhnya oleh pihak syarikat konsesi yang berminat buat lebuh raya,” katanya ketika berucap merasmikan Majlis Rumah Terbuka Aidilfitri serta Perasmian Mesyuarat Agung Tahunan Persatuan Kontraktor Bumiputera Malaysia Bagi Tahun 2021 dan 2022 di sini hari ini.

Sebelum ini, media melaporkan projek Lebuhraya Bertingkat Penyuraian Trafik Petaling Jaya (PJD LINK), Lebuhraya Putrajaya-Bangi (PBE) dan Lebuhraya Penyuraian Utara Kuala Lumpur (KL-NODE) mendapat kelulusan berprinsip daripada kerajaan.

Pada 4 April lepas, Fadillah berkata kerajaan mengalu-alukan pihak swasta mengambil alih syarikat konsesi lebuh raya lain bagi penstrukturan semula dalam usaha mengurangkan beban perbelanjaan rakyat dan kerajaan.

Pada hari yang sama, Perdana Menteri Datuk Seri Ismail Sabri Yaakob memaklumkan kerajaan bersetuju dengan cadangan penstrukturan semula empat konsesi termasuk Kesas Sdn Bhd yang menguruskan Lebuhraya Shah Alam (KESAS) serta Syarikat Mengurus Air Banjir dan Terowong Sdn Bhd yang menguruskan Sistem Pengurusan Air Banjir dan Terowong (SMART).


‘Pastikan pemilik bot ada lesen’

Agensi Penguatkuasa Maritim Malaysia (Maritim Malaysia) Kedah dan Perlis mengingatkan pelancong atau pemancing mengutamakan aspek keselamatan bagi mengelak sebarang insiden yang tidak diingini.

Pengarahnya Laksamana Pertama Maritim Mohd Zawawi Abdullah berkata pelancong yang ingin menyewa bot bagi tujuan rekreasi atau aktiviti menangkap ikan perlu sentiasa memeriksa tahap keselamatan dan memastikan pemilik bot memiliki lesen yang sah.

“Utamakan keselamatan diri, semak ramalan kaji cuaca sebelum turun ke laut, pakai jaket keselamatan, bawa PLB, pastikan anda mempunyai bekalan makanan dan minumam yang mencukupi, maklum ahli keluarga tentang keberadaan anda,” katanya.

Beliau berkata demikian dalam kenyataan ketika menjelaskan operasi menyelamat 18 pemancing, termasuk kru sebuah bot yang karam di Langkawi, petang semalam.

Untuk rekod katanya, insiden terbaharu semalam adalah operasi carilamat kedua ke atas bot yang sama, di mana pada September 2021 juga telah dilaporkan hampir karam bersama 17 kru dan pemancing.

Mengenai operasi yang berakhir malam tadi, Mohd Zawawi berkata semua pemancing dan kru bot yang karam itu diselamatkan oleh sebuah bot nelayan tempatan pada jam 7.30 malam tadi.

Katanya bot pancing yang dinaiki karam sepenuhnya sekitar jam 2.15 petang pada kedudukan 9.4 batu nautika, barat, Pulau Beras Basah, Langkawi.

“Kesemua mangsa dipindahkan ke Bot Penyelamat 5 Agensi Penguatkuasaan Maritim Malaysia (Maritim Malaysia) di kedudukan lebih kurang 15.3 batu nautika, barat Pulau Singa Besar, Langkawi pada jam 11.05 malam tadi.

Beliau berkata dua daripada 18 mangsa yang mengalami kecederaan di tangan dan kekejangan otot kaki dikejarkan ke Hospital Sultanah Maliha, Langkawi bagi mendapatkan rawatan sebaik tiba di jeti Maritim Malaysia Bukit Malut pada jam 11.45 malam tadi.

“Kesemua mangsa berusia lingkungan antara 26 hingga 55 tahun merupakan warga tempatan. Siasatan mendapati bot tersebut telah pecah di bahagian hadapan akibat dipukul ombak lalu bocor menyebabkan karam dalam tempoh 45 minit.

“Sementara menunggu bantuan menyelamat tiba, mereka memakai jaket keselamatan sambil berpegang tangan antara satu sama lain membentuk kumpulan di dalam air, sebelum ditemui dan diselamatkan oleh sebuah bot nelayan tempatan yang melalui lokasi kejadian.

“Berikutan penemuan ini, Operasi CARILAMAT ditamatkan pada jam 12.30 tengah malam tadi,” katanya.

Maritim Malaysia juga mengalu-alukan maklumat daripada seluruh komuniti maritim untuk melaporkan sebarang kecemasan di laut secara terus ke talian Pusat Operasi Maritim Negeri Kedah dan Perlis 04-9662750 atau MERS 999.

Seorang pemancong yang cedera dihantar ke Hospital Sultanah Maliha, Langkawi bagi mendapatkan rawatan sebaik tiba di jeti Maritim Malaysia Bukit Malut pada jam 11.45 malam tadi. – Gambar Maritim Malaysia


Hampir 46 peratus orang kaya di Malaysia tertunggak bayar hutang

Pandemik Covid-19 terbukti memburukkan lagi keadaan kewangan pengguna perbankan runcit di Malaysia dengan 50 peratus atau seorang daripada setiap dua pengguna mengalami impak negatif membabitkan pendapatan masing-masing.

Malah, menurut Laporan Jangkaan Pengguna Perbankan Pasca Pandemik RFI Global 2022 yang disediakan untuk FICO, kesan kewangan itu turut dirasai oleh golongan mewah di negara ini.

“Dalam kalangan pelanggan kaya dalam perbankan Malaysia, 43 peratus mencatat pendapatan yang berkurangan akibat pandemik manakala separuh daripada keseluruhan pelanggan runcit turut mengalami impak negatif.

“Hampir separuh daripada golongan kaya atau 46 peratus mengalami masalah pinjaman tertunggak iaitu hanya tiga peratus lebih rendah berbanding pasaran perbankan runcit yang meluas di Malaysia,” kata FICO.

Memetik Bernama, pendapatan yang terjejas itu menyebabkan dua daripada setiap lima orang kaya Malaysia berhasrat untuk mengurangkan perbelanjaan (40 peratus) sebagaimana tindakan yang ingin diambil oleh 39 peratus pelanggan perbankan runcit.

Laporan itu turut mendedahkan bahawa persekitaran kewangan yang tidak menentu itu bagaimanapun tidak menghalang majoriti pelanggan perbankan runcit Malaysia yang berhasrat mengekalkan atau meningkatkan pelaburan masing-masing (77 peratus) dengan sebahagian besarnya merancang mengekalkan atau menambah simpanan (82 peratus) manakala ramai yang mempertimbang untuk menukar penyedia perbankan pada tahun ini.

FICO berkata peningkatan kecenderungan menukar penyedia pinjaman itu adalah yang tertinggi membabitkan golongan kaya atau mereka yang memiliki sekurang-kurangnya RM200,000 dari segi pegangan yang boleh dilaburkan.

“Di Malaysia, lima peratus daripada pelanggan perbankan runcit dan golongan kaya telah berbuat demikian pada 2021. Angka itu dijangka sekurang-kurangnya meningkat dua kali ganda pada tahun ini dengan 10 peratus daripada pelanggan runcit dan 14 peratus golongan kaya mahu berbuat demikian,” katanya.

Antara alasan utama yang diberikan oleh responden itu adalah perubahan persekitaran peribadi (31 peratus), konsolidasi atau penyatuan akaun yang mana mereka kini mempunyai akaun deposit (25 peratus), keinginan mendapatkan akses pilihan produk dan perkhidmatan pelaburan serta pengurusan kekayaan yang lebih baik (24 peratus) selain perubahan dari segi deposit gaji (21 peratus).

Laporan itu turut menunjukkan perubahan corak perbankan pengguna berikutan impak kewangan akibat pandemik.

Pengarah Kanan Penyelesaian Pengurusan Keputusan FICO bagi Asia Pasifik, Aashish Sharma berkata pandemik itu terbukti memburukkan lagi keadaan kewangan bagi pelanggan tanpa mengira kelas pendapatan masing-masing.

“Apabila tabiat meminjam dan perbelanjaan terjejas, pelanggan akan mencari jalan untuk meningkatkan kekayaan serta simpanan mereka. Oleh itu, bank-bank perlu lebih proaktif untuk mengenal pasti keperluan pelanggan dan mengutamakan pendekatan yang dapat meredakan kebimbangan kewangan selain memastikan produk mereka menepati kemampuan serta keperluan pembiayaan pelanggan.

“Pihak bank juga perlu memahami keperluan pelanggan secara lebih mendalam atau berisiko kehilangan mereka kepada pesaing dan penyedia alternatif.

“Usaha mengekalkan kepuasan pelanggan semata-mata juga tidak lagi penting sebaliknya pengalaman mereka perlu sentiasa dipertingkatkan. Langkah menjadikan aspek yang berteraskan pelanggan (sebagai keutamaan) adalah kunci untuk memastikan penyampaian pengalaman yang lebih khusus selain dapat mengekalkan pelanggan,” katanya.

Dalam pada itu, menyentuh aspek penekanan ke arah digital, laporan itu menyatakan ramai responden Malaysia (47 peratus) masih mengutamakan aspek lokasi atau jarak cawangan dan mesin juruwang automatik sebagai penentu utama pemilihan penyedia perbankan selain kepentingan menyediakan perkhidmatan digital.

Sebanyak 72 peratus pelanggan perbankan runcit Asia Pasifik memilih produk teknologi kewangan berbanding pilihan menggunakan perkhidmatan utama bank mereka.

Jumlah itu adalah yang tertinggi di Malaysia (94 peratus) yang mana pelanggan mengakui berbuat demikian kerana mahukan kemudahan penggunaan, penjimatan masa serta proses permohonan yang lebih mudah, kata FICO.

Kaji selidik tersebut telah dijalankan pada 2021 oleh sebuah syarikat penyelidikan bebas yang menepati standard industri dan melibatkan 1,003 golongan dewasa Malaysia serta 12,885 pengguna di Australia, New Zealand, Singapura, Indonesia, India serta Thailand.


Bella gebu, berisi ketika diserah kepada Rumah Bonda: Saksi

Rakan baik kepada pengasas Rumah Bonda Siti Bainun Ahd Razali memberitahu Mahkamah Sesyen di sini bahawa beliau hanya mengenali remaja perempuan Sindrom Down yang dikenali sebagai Bella sekitar Julai 2020, pada hari pertama Bella diserahkan kepada Siti Bainun di rumah perlindungan itu.

Pembantu pengurus syarikat Zurianty Sudin, 39, yang berkhidmat sebagai sukarelawan di Rumah Bonda antara 2015 dan 2019 menggambarkan Bella sebagai seorang yang gebu dan berisi ketika pertama kali berjumpanya pada 14 Julai 2020.

Bagaimanapun, ketika ditanya peguam Nur A’minahtul Mardiah Md Nor yang mewakili Siti Bainun mengenai beberapa sejarah kehidupan Bella seperti sewaktu pertama kali Bella dijumpai di bawah jambatan ketika berusia empat tahun di Seri Petaling dan seterusnya dijaga oleh Jabatan Kebajikan Masyarakat, saksi itu menjawab ‘tidak tahu’.

Saksi itu berkata demikian ketika disoal balas Nur A’minahtul pada hari kedua perbicaraan kes Siti Bainun yang didakwa mengabai dan menganiaya remaja perempuan sindorm Down berusia 13 tahun itu.

Menjawab soalan peguam itu, saksi pendakwaan pertama tersebut bersetuju bahawa Bella yang merupakan Orang Kurang Upaya tidak dapat membezakan antara kertas dan baju, pernah mencarut dan memukul kepala bayi selain mengutip gula-gula dan memakannya.

Zurianty turut menafikan cadangan peguam bahawa beliau seorang yang kerap ‘memutar cerita’ dan juga berbohong di mahkamah.

Nur A’minahtul kemudian merujuk kepada rakaman percakapan saksi mengikut Seksyen 112 Kanun Tatacara Jenayah) antara Zurianty dan seorang ibu kepada seorang anak angkat tertuduh, yang saksi itu mendakwa Siti Bainun ingin menyalahkan tiga anak angkatnya yang lain atas kejadian yang menimpa Bella.

Zurianty tidak setuju dengan cadangan peguam bahawa beliau sendiri yang mengeluarkan kenyataan tersebut untuk mempengaruhi ibu kepada anak angkat Siti Bainun.

Siti Bainun, 30, mengaku tidak bersalah atas dua pertuduhan iaitu mengabai dan menganiaya remaja perempuan sindrom Down berusia 13 tahun sehingga menyebabkan mangsa mengalami kecederaan fizikal serta emosi di sebuah kondominium di Wangsa Maju di sini antara Februari dan Jun 2021.

Dia dituduh mengikut Seksyen 31(1)(a) Akta Kanak-Kanak 2001 yang membawa hukuman penjara maksimum 20 tahun atau denda RM50,000 atau kedua-duanya jika sabit kesalahan.

Perbicaraan di hadapan Hakim Izralizam Sanusi bersambung esok.


78 kematian semalam, Kedah tertinggi

Jumlah kematian akibat Covid-19 di seluruh negara dalam tempoh 24 jam semalam meningkat 20 kes berbanding tempoh sama pada Isnin, lapor Kementerian Kesihatan (KKM), hari ini.

Sepanjang tempoh itu, seramai 78 pesakit Covid-19 meninggal dunia, berbanding 58 kes yang direkodkan pada Isnin, menjadikan kumulatif kematian sejak wabak itu mula merebak di negara ini awal tahun lalu, kepada 29,427.

Jumlah semalam turut membabitkan 19 pesakit yang meninggal dunia sebelum dibawa ke hospital atau dikategorikan sebagai ‘brought in death’ (BID). Keseluruhannya sehingga semalam terdapat 5,951 kes BID.

Kedah merekodkan angka tertinggi semalam apabila 19 pesakit meninggal dunia, termasuk satu kes BID, menjadikan kumulatif keseluruhan sebanyak 2,024 kematian.

Sehingga semalam, Kedah merekodkan 2,740 kes aktif dengan 2,301 pesakit menjalani kuarantin di rumah; 225 ditempatkan di PKRC; 185 dimasukkan ke hospital; dan 29 dirawat di unit rawatan rapi (ICU).

Negeri itu merekodkan 151,863 kes positif sejak awal tahun lalu hingga semalam, dengan 147,141 pesakit telah sembuh.

KKM turut memaklumkan, Sarawak mencatat 13 kes kematian; diikuti Selangor (12 kes); masing-masing lapan kematian di Kelantan dan Sabah; dan Perak (tujuh).

Johor pula merekodkan empat kematian; masing-masing dua di Melaka dan Terengganu; dan masing-masing satu di Negeri Sembilan serta Kuala Lumpur.

Tiada kes kematian direkodkan di Pahang, Perlis, Pulau Pinang, Labuan dan Putrajaya.

Sementara itu jumlah kes aktif meningkat 14 kes menjadi 61,803 berbanding 61,760 kes yang dicatat pada Isnin.

Daripada jumlah itu 48,058 pesakit menjalani kuarantin di rumah; 7,703 ditempatkan di PKRC; 5,500 dirawat di hospital; dan 542 pesakit dimasukkan ke ICU, termasuk 268 yang memerlukan alat bantuan pernafasan.

Sehingga semalam, negara merekodkan 2,511,691 kes positif Covid-19, dengan 2,425,943 pesakit disahkan sembuh.


Bahang PRU-15 dirasai: Selepas UMNO umum calon PM, SPR buka semakan pemilih

Suruhanjaya Pilihan Raya (SPR) hari ini berkata Daftar Pemilih Tambahan Bulan Mac Tahun 2022 (DPT BLN3/2022) yang telah diperakukan semalam (14 April 2022) dan diwartakan hari ini, kini dibuka untuk semakan.

Sama ada kebetulan atau tidak, pengumuman SPR itu menyusul keputusan Majlis Tertinggi (MT) UMNO semalam yang mencadangkan Naib Presidennya Datuk Seri Ismail Sabri Yaakob adalah calon Perdana Menteri (PM) menghadapi Pilihan Raya Umum Ke-15 (PRU-15).

Setiausaha SPR Datuk Ikmalrudin Ishak berkata semakan DPT BLN3/2022 dibuka selama 30 hari mulai hari ini hingga 14 Mei depan.

DPT BLN3/2022 itu mengandungi nama bagi 40,543 warganegara berumur 18 tahun dan ke atas dalam tempoh 1 hingga 31 Mac 2022 yang didaftarkan secara automatik sebagai pemilih baharu, 12,286 pemilih berdaftar yang bertukar bahagian pilihan raya dan 5,019 pemilih bertukar status/kategori pengundi.

Untuk semakan, SPR menyediakan lima kaedah iaitu melalui portal suruhanjaya di pautan https://www.spr.gov.my atau https://mysprsemak.spr.gov.my dan portal rasmi Pejabat-pejabat Pilihan Raya Negeri di pautan http://ppn.spr.gov.my.

Selain itu, semakan juga boleh dilakukan menerusi aplikasi dalam talian di https://myspr.spr.gov.my, aplikasi mudah alih MySPR Semak dan hotline SPR di talian 03-8892 7018.

“SPR menyeru kepada warganegara yang berumur 18 tahun dan ke atas dalam tempoh 1 Mac hingga 31 Mac 2022 dan mana-mana pemilih berdaftar yang telah memohon pertukaran bahagian pilihan raya atau pertukaran status untuk menyemak nama mereka dalam DPT BLN3/2022.

“Sekiranya mereka mendapati nama tidak disenaraikan dalam DPT BLN3/2022, mereka boleh membuat tuntutan dengan mengisi Borang C melalui aplikasi dalam talian di pautan https://myspr.spr.gov.my atau hadir ke Pejabat Pilihan Raya Negeri yang berkenaan,” katanya dalam kenyataan hari ini.

Ikmalrudin berkata selain itu, mana-mana pemilih berdaftar di sesuatu bahagian pilihan raya yang membuat semakan dan berhasrat membuat bantahan kemasukan nama pemilih yang membuat pertukaran ke bahagian pilihan rayanya, mereka boleh berbuat demikian dengan mengisi Borang D dan hadir ke Pejabat Pilihan Raya Negeri yang berkenaan.

Borang C dan Borang D boleh dimuat turun daripada portal Pejabat Pilihan Raya Negeri di pautan http://ppn.spr.gov.my dan hendaklah dikemukakan kepada Pengarah Pilihan Raya Negeri berkenaan pada waktu pejabat pada mana-mana hari bekerja sepanjang tempoh semakan DPT BLN3/2022.

Untuk sebarang pertanyaan mengenai urusan semakan DPT BLN3/2022, orang ramai boleh melayari portal rasmi SPR atau hubungi Hotline SPR di talian 03-8892 7018 atau mana-mana Pejabat Pilihan Raya Negeri.

Persoalan bila PRU-15 akan diadakan semakin hangat dibincangkan, malah keputusan MT UMNO itu mencetuskan spekulasi bahawa langkah tersebut dibuat bagi memastikan Parlimen dibubarkan dengan segera , selepas mengambil kira kekuatan UMNO dan Barisan Nasional (BN) yang semakin kukuh ketika ini.

Ia bukan lagi rahsia Zahid dan sekutunya, Datuk Seri Najib Razak yang sedang kesuntukan masa memerlukan PRU diadakan dengan segera sekiranya mahu menyelesaikan semua pertuduhan kes mahkamah yang dihadapi kedua-dua mereka.

Untuk rekod, Najib perlu kembali Mahkamah Persekutuan yang dijadualkan berlangsung pada Mei depan dan ia merupakan pusingan terakhir untuk merayu sabitan hukuman yang sudah dijatuhkan terhadapnya melibatkan kes penyelewengan dana SRC International Sdn Bhd.

Sekiranya gagal dalam rayuan tersebut, Najib akan meringkuk dalam penjara.

Sementara itu, Zahid juga sudah mengemukakan pembelaannya baru-baru ini dalam perbicaraan rasuah dan salah guna dana Yayasan Akalbudi, selain sedang berdepan beberapa pertuduhan lain di mahkamah.


Kerajaan campuran dibidas badan pemerhati rasuah selepas keputusan PRN mengecewakan

Keputusan mengecewakan diperoleh kerajaan campuran adalah disebabkan kegagalan melaksanakan janji dan pembaharuan yang dijanjikan sebelum ini, bidas Pusat Membanteras Rasuah dan Kronisme Pusat (C4).

Badan pemerhati rasuah, C4 menyifatkan kerajaan campuran dipimpin Datuk Seri Anwar Ibrahim gagal menunaikan janji mereka khususnya dalam melibatkan isu integriti, malah melantik individu ada kes rasuah ke jawatan tertinggi dalam kerajaan dan memberi jawatan sewenang-wenangnya kepada orang politik.

“(Adalah) salah untuk menggelar ini sebagai seruan bangkit (wake up call). Sejak 2018, banyak wake up call telah dibuat, tetapi PH terus menangguhkannya berulang kali. Empat tahun akan datang adalah peluang terakhir.

“Amat jelas orang ramai tidak lagi percaya kepada politik lama. Bagi gula-gula pilihan raya, tabur janji demi janji tidak lagi berkesan.

“Kami mahu melihat reformasi yang pantas dan bermakna. PM (Perdana Menteri) Anwar dan kerajaan perpaduan perlu segera melaksanakan reformasi terhadap institusi di negara ini.

“Ganti Ketua Pesuruhjaya SPRM dan reformasikan SPRM, pisahkan AG (Peguam Negara) dan pejabat Pendakwa Raya, hentikan melantik ahli politik ke dalam GLC (syarikat berkaitan kerajaan) dan gantikan mereka yang telah dilantik dengan individu berkemampuan tinggi dan berkelayakan untuk memacu pembaharuan dalam GLC ini.

“Gubal undang-undang pembiayaan politik, undang-undang perolehan, Akta Perkhidmatan Parlimen, pinda IPCC (Suruhanjaya Bebas Tatakelakuan Polis) untuk memasukkan semangat IPCMC (Suruhanjaya Bebas Aduan dan Salah Laku Polis).

“Tubuhkan pejabat ombudsman dan melaksanakan Pelan antirasuah Nasional sepenuhnya sebelum penghujung tahun ini,” kata Timbalan Ketua Pegawai Eksekutif C4, Sudhagaran Stanley dipetik laporan Malaysiakini.

Sudhagaran berkata kerajaan persekutuan mesti mempercepatkan reformasi ekonomi dan pendidikan, di mana keputusan sukar perlu dibuat demi masa depan negara.

“Kita tidak boleh lagi meneruskan dasar yang lapuk. Tegakkan hak asasi manusia. Setiap rakyat di negara ini tanpa mengira kaum dan agama mesti dapat menikmati kebebasan yang dijamin di bawah perlembagaan persekutuan dan mendapat manfaat daripada reformasi yang bakal dilaksanakan,” katanya lagi.

Aktivis itu menggesa kerajaan berusaha ke arah itu segera seolah-olah ini adalah tahun terakhir mereka memegang kuasa.


Denda RM2,000 atau penjara jika guna nombor plat ‘fancy’

Terdapat undang-undang yang memperuntukan denda tidak lebih RM2,000 dan penjara atau kedua-duanya yang boleh dikenakan terhadap individu atau pemilik kenderaan yang menggunakan plat ‘fancy’ tidak mengikut syarat.

Tindakan terhadap pemilik kenderaan yang menggunakan plat tidak mengikut spesifikasi boleh diambil bawah Seksyen 119(2) Akta Pengangkutan Jalan 1987.

Menurut Pengarah Jabatan Pengangkutan Jalan (JPJ) Selangor, Datuk Khairul Khar Yahya, pemilik kenderaan juga boleh didakwa di mahkamah mengikut Kaedah 6, Kaedah-kaedah Kenderaan Bermotor (Pendaftaran dan Pelesenan) 1959.

Kompaun tidak melebihi RM250 juga boleh dikenakan dengan denda tidak melebihi RM2,000 atau penjara tidak melebihi enam bulan atau kedua-duanya.

“Pemilik berdaftar juga akan diambil tindakan dengan pengeluaran Notis Larangan Penggunaan Kenderaan (PG1).

“Mereka diberi masa selama sepuluh hari untuk hadir pemeriksaan di mana-mana JPJ berdekatan bagi memastikan kenderaan tersebut telah dibuat tindakan pembetulan dengan menukar nombor pendaftaran yang mengikuti spesifikasi,” katanya dipetik laporan Sinar Harian.

Antara kenderaan yang diambil tindakan oleh JPJ Selangor kerana menggunakan nombor pendaftaran ‘fancy’ dan ekstrem.

Tambah Khairul, nombor pendaftaran kenderaan hendaklah dipamer mengikut saiz dibenarkan serta tidak menggunakan nombor pendaftaran ‘fancy’ dan ‘extreme’ yang boleh mengelirukan.

Dalam pada itu, JPJ Selangor telah melaksanakan Op Nombor Pendaftaran di Seksyen 15, di sini pada Jumaat.

Katanya, operasi bermula jam 8 malam telah mengambil tindakan ke atas 35 kenderaan membabitkan motosikal serta kereta persendirian mempamerkan nombor pendaftaran ‘fancy’ atau tidak mengikut spesifikasi.

“Penguatkuasaan secara berterusan akan dilakukan bagi memastikan pengguna jalan raya sentiasa mematuhi peraturan dan undang-undang yang ditetapkan,” ujarnya.

Katanya lagi, untuk sebarang aduan trafik, orang awam boleh menyalurkan kepada [email protected] atau platform aplikasi e-aduan@JPJ beserta butiran pengadu dan butiran aduan.


Ratu Naga lapor polis terhadap fitnah portal BN, mahu saman pemilik laman Mykmu

Seorang aktivis media sosial Syarul Ema Rena Abu Samah atau dikenali Ratu Naga membuat laporan polis terhadap portal pro-Barisan Nasional (BN) yang didakwa memfitnahnya menerima imbuhan daripada Perikatan Nasional (PN).

Syarul Ema membuat laporan di Balai Polis Melaka Tengah pada hari ini selepas portal Mykmu.net dalam satu artikel bertajuk ‘War Room Perikatan Nasional Ditutup’ yang ditulis Megat Terawih menuduhnya dibayar oleh PN untuk menjalankan tugas sebagai jentera siber semasa Pilihan Raya Negeri (PRN) Melaka kali ini.

Portal tersebut menuduh Syarul Ema dibayar RM1 juta untuk membiayai pasukan sibernya tetapi dipecat kerana gagal memberikan impak dalam perang siber semasa PRN Melaka kali ini.

“Menurut sumber dalaman parti, Muhyiddin memberikan bajet yang besar kepada kumpulan pemain siber yang diketuai oleh individu yang menggunakan nama Ratu Naga dan Ratu Badak.

“Lebih dari RM1juta ‘dilaburkan’ termasuk pembelian peralatan baharu dan juga elaun khas untuk pasukan yang kesemuanya dipilih oleh ketua pasukan tersebut,” tulis portal tersebut yang memfitnah Ratu Naga tersebut.

Bagaimanapun, Syarul Ema menafikan berhubung tuduhan tersebut dengan menyifatkan ia sebagai tuduhan liar yang cuba mencemarkan imejnya, malah menafikan menyertai mana-mana parti politik dalam PN sama ada Bersatu mahupun lain-lain parti.

“Segala kenyataan di dalam portal Mykmu.net adalah fitnah dan saya menafikan tuduhan dalam portal ini.

“Oleh itu saya datang ke balai membuat polis mahu siasatan daripada pihak polis serta mahu rujuk pihak SKMM (Suruhanjaya Komunikasi Multimedia Malaysia) dan peguam bagi tindakan lanjut,” kata Syarul Ema dalam laporan polis yang dilihat Agenda Daily.

Syarul Ema juga menyifatkan tuduhan berhubung status anak dan perkahwinannya sebagai agak keterlaluan dan melampaui batas, oleh sebab itu menimbang untuk mengambil tindakan mahkamah terhadap portal dan penulis artikel tersebut.

“Keterlaluan sehingga memainkan isu anak dan perkahwinan saya, oleh sebab itu saya akan mengambil tindakan mahkamah dengan menyaman portal tersebut dan penulis artikel yang menyebarkan fitnah palsu terhadap saya,” katanya lagi.

Penulis Mykmu itu mendakwa dalam artikelnya dengan berkata, “Isu peribadinya juga mula terbongkar berhubung status pernikahan dan anaknya. Moral dan integritinya tercalar dan terbongkar tanpa dapat ditepis oleh beliau sendiri.”

Apabila ditanya berhubung tindakan saman tersebut, Syarul Ema menimbang untuk menuntut ganti rugi dan permohonan maaf portal tersebut yang didakwa pemiliknya adalah seorang pengikut fanatik bekas Perdana Menteri Datuk Seri Najib Razak.

Link artikel Mykmu: War Room Perikatan Nasional Ditutup


Polis buka siasatan terhadap akaun TikTok kritik PMX

Kertas siasatan dibuka terhadap sebuah akaun TikTok yang didakwa membuat penghinaan Perdana Menteri, Datuk Seri Anwar Ibrahim.

Polis Kedah menyiasat satu akaun TikTok dengan nama ‘Projek Papa’ ekoran laporan dibuat oleh Ahli Jawatankuasa UMNO Pendang, di Balai Polis Pendang pada jam 1.45 petang Selasa.

Jurucakap Polis Kedah, Senior Asisten Komisioner Alzafny Ahmad berkata, mereka sudah menerima laporan berhubung akaun tersebut yang memuat naik sebuah rakaman video berkait Anwar.

“Polis Kedah telah terima satu laporan berkaitan penghinaan terhadap Perdana Menteri Malaysia.

“Pengadu merupakan ahli jawatankuasa UMNO Pendang beritahu telah melayari akaun TikTok ‘Projek Papa’ dan dapati kandungan video tersebut mempunyai unsur yang menghina Perdana Menteri Malaysia dan mempunyai hasutan yang boleh menyebabkan kegusaran dan perpecahan rakyat,” katanya dalam kenyataan hari ini.

Alzafny memaklumkan, kes berkenaan disiasat di bawah Seksyen 504 Kanun Keseksaan dan 233 AKM 1988.

Justeru, beliau menasihati orang awam supaya tidak menyentuh sensitiviti kaum dan individu tertentu sepanjang tempoh kempen dalam pilihan raya negeri ini.


Bila Anwar nak tarik balik kenyataan berhubung isu Israel pada 2012?

Walaupun cuba menonjolkan dirinya seorang pembela umat Islam di Palestin, namun sehingga hari ini Datuk Seri Anwar Ibrahim belum menarik kenyataannya berhubung isu Israel yang disiarkan pada 2012 lalu.

Timbalan Presiden Bersatu, Datuk Seri Ahmad Faizal Azumu berkata Presiden PKR itu jangan terlalu bongkak dengan memuji diri sendiri kononnya pejuang nombor satu Palestin walhal sehingga hari ini umat Islam tidak akan melupakan kenyataan dikeluarkan beliau semasa wawancara dengan Wall Street Journal pada 2012 yang membangkitkan kemarahan ramai.

“Datuk Seri Anwar Ibrahim mengelak dan langsung tidak menjawab persoalan saya iaitu samada beliau akan menarik balik kenyataan beliau ‘menyokong kesemua ikhtiar untuk membela keselamatan negara Zionis Israel itu daripada apa-apa ancaman keselamatan’.

“Inilah pendirian Anwar kepada akhbar Wall Street Journal dalam tahun 2012 yang membawa kepada kecaman Duta Palestin terhadapnya.

“Mengelak daripada menjawab atau memberi penjelasan yang kabur sudah menjadi ciri Dato’ Seri Anwar Ibrahim yang ramai mengenali,” katanya dalam satu kenyataan media hari ini.

Faizal berkata walaupun sebelum ini pernah ditahan komando Israel sebelum ini semasa misi kemanusiaan pada 2010, beliau tidak pernah menggelar dirinya sebagai pejuang Palestin nombor satu.

“Saya menyeru agar Anwar atau mana-mana pemimpin mengelak dari sifat yang takabbur dengan mengelar diri sebagai Pejuang nombor satu Palestin.

“Saya sendiri telah ditangkap oleh tentera komando Israel pada tahun 2010 bersama 5 orang aktivis Malaysia ketika menaiki kapal flotilla Rachel Corrie untuk memberi bantuan kemanusiaan kepada rakyat Palestin.

“Tetapi saya tidak pernah menepuk dada dan menggelar diri sebagai pejuang Palestin nombor satu,” katanya lagi.

Dalam pada itu, penyandang kerusi Parlimen Tambun itu menggesa supaya Anwar menarik balik kenyataan dibuatnya sebelum ini bagi memberi mesej jelas kepada rejim Israel.

“Anwar turut berbangga dalam kenyataannya di Ipoh bahawa beliau kononnya rapat dengan pemimpin Palestin terkemuka Yasser Arafat.

“Jika benar, kenapa susah sangat bagi beliau untuk menarik balik kenyataan kontroversinya yang menyokong jaminan keselamatan kepada Israel manakala yang ditindas dan dibunuh harian adalah rakyat Palestin, termasuk wanita dan kanak-kanak?

“Saya menyeru Anwar, sebagai calon Perdana Menteri Pakatan Harapan untuk segera menyatakan samada beliau akan menarik balik atau tidak kenyataan tersebut. Rejim Israel harus mendapat mesej yang amat jelas bahawa pemimpin negara ini tidak akan berkompromi sama sekali dengan mereka,” ujarnya lagi.

Untuk rekod, Anwar yang sebelum bertanding di Port Dickson sudah mengumumkan berpindah kawasan ke Tambun bagi mencabar Faizal pada Pilihan Raya Umum Ke-15 (PRU-15) kali ini.


21 kematian akibat Covid di Perak

Seramai 105 pesakit meninggal dunia akibat komplikasi Covid-19 semalam (Rabu, 16 Mac 2022), meningkat berbanding 95 kes pada Selasa, menurut Kementerian Kesihatan (KKM) dalam laporan hari ini.

Menurut laman sesawang CovidNOW yang dikemas kini pagi ini, 29 daripada kes itu melibatkan kematian di luar fasiliti kesihatan sebelum dibawa ke hospital atau kes ‘brought in death’ (BID).

Bagaimanapun tiada maklumat diberikan oleh KKM sama ada 29 kes BID itu turut melibatkan 289,043 pesakit yang diarah menjalani kuarantin di rumah kerana positif Covid-19, tetapi mempunyai gejala ringan atau tiada gejala (asimptomatik) dan tidak memerlukan rawatan yang intensif.

Sejak awal 2020 hingga semalam, kumulatif kematian akibat Covid-19 kini meningkat kepada 34,099 kes, termasuk 7,128 kes BID.

Data CovidNOW juga menunjukkan semua negeri, kecuali Labuan, merekodkan kes kematian akibat Covid-19.

Perak merekadkan jumlah kematian tertinggi berbanding negeri-negeri lain sebanyak 21 kes, menjadikan kumulatif meningkat kepada 1,670 kes.

Sehingga semalam, Perak mencatat 172,828 kumulatif positif, dengan 158,900 pesakit telah sembuh, dan 12,258 kes masih aktif.

Daripada jumlah kes aktif itu, seramai 11,372 pesakit menjalani kuarantin di rumah; 73 ditempatkan di PKRC; 788 dimasukkan ke hospital; dan 25 pesakit dirawat di unit rawatan rapi, dengan 22 daripadanya memerlukan alat bantuan pernafasan.

Sementara itu, Kedah pula merekodkan 17 kematian akibat Covid-19 semalam, diikuti 13 kes di Johor, Selangor (12 kes), dan masing-masing tujuh kes di Pahang serta Kuala Lumpur.

Melaka dan Sabah pula masing-masing mencatat lima kes kematian, diikuti Pulau Pinang (empat); masing-masing tiga di Negeri Sembilan, Sarawak serta Terengganu; masing-masing dua kes di Kelantan serta Perlis; dan satu kes di Putrajaya.

Pecahan kes berkaitan Covid-19 di setiap negeri sehingga 16 Mac 2022.


Paru-paru pesakit Covid-19 berbentuk ‘crazy paving’ seperti lantai marmar

Corak yang berlaku pada paru-paru pesakit Covid-19 sama seperti corak lantai marmar.

Ini salah satu daripada komplikasi Covid-19 yang kita panggil ‘organizing pneumonia.’

Kalau tengok keratan rentas CT Scan paru-paru pesakit Covid-19 ini, ada corak yang dipanggil ‘crazy paving’.

‘Crazy paving’ ini adalah corak yang tidak ada bentuk tersendiri.

Dalam ilmu seni bina, corak ini selalu orang buat kat taman-taman, dinding ataupun jalan nak masuk tempat letak kereta di rumah. Selalunya bahan seperti marmar atau seramik yang dicantum -cantum.

Apabila seorang pesakit Covid-19 medapat komplikasi ‘organizing penumonia’ di paru-paru ini, ianya akan menyebabkan kerosakan dan parut yang besar.

Hampir mustahil nak pulih suci murni seperti dahulu kala.

Sebab itu pesakit Covid-19 ini walaupun sudah pulang ke rumah, masih termengah-mengah lagi, terutama apabila berjalan atau naik tangga.
Ada juga yang terpaksa standby oksigen di rumah kerana parutnya sudah kekal.

Semoga kita semua dilindungi dari bahaya Covid-19.

Kalau yang belum vaksin, cepatlah daftar. Sekurang kurangnya kalau terkena Covid-19, tak ada la sampai jadi macam ni. Vaksin telah terbukti mengurangkan komplikasi Covid-19.

Dr Nurilyani Bujang
Petugas barisan hadapan


Sabah baru capai 70.3 peratus penduduk lengkap vaksinasi

Sabah baru mencapai 70.3 peratus daripada jumlah penduduk dewasa yang lengkap mendapatkan vaksin Covid-19.

Menteri Kerajaan Tempatan dan Perumahan negeri, Datuk Masidi Manjun, berkata peratusan itu mewakili 1,939,517 penduduk berumur 18 tahun ke atas.

Menurut Berita Harian, beliau berkata, penduduk dewasa di negeri itu yang menerima satu dos vaksin ialah seramai 2,079,569 orang atau 75.4 peratus daripada jumlah penduduk dewasa di Sabah.

“Kumulatif penduduk Sabah yang sudah menerima satu dos vaksin setakat 11 Oktober ialah 2,380,981 orang, dengan 2,079,569 orang adalah penduduk dewasa iaitu bersamaan dengan 75.4 peratus daripada jumlah penduduk dewasa di Sabah.

“Penduduk Sabah yang menerima dos lengkap ialah 2,055,483 orang. Daripada jumlah ini, seramai 1,939,517 orang atau 70.3 peratus adalah penduduk dewasa,” katanya.

Masidi yang juga jurucakap perkembangan harian Covid-19 Sabah, berkata bagi vaksinasi remaja berumur 12 tahun hingga 17 tahun, seramai 301,412 orang atau 70.7 peratus sudah menerima satu dos vaksin setakat semalam.

Katanya, seramai 115,966 atau 27 peratus daripada jumlah remaja di Sabah pula sudah menerima vaksin lengkap setakat semalam.

“Laporan vaksinasi harian Covid-19 semalam merekodkan 41,979 orang menerima vaksin, iaitu 15,003 penduduk dewasa, manakala seramai 26,976 orang adalah remaja,” katanya.

Sabah disasar mencapai imuniti kelompok vaksin Covid-19 atau 80 peratus penduduk dewasa lengkap vaksin pada awal bulan depan.


DUN Selangor tiada kuasa benarkan Mahkamah Syariah semak fatwa

Mahkamah Persekutuan hari ini mengisytiharkan bahawa Dewan Undangan Negeri (DUN) Selangor tidak mempunyai kuasa untuk membuat enakmen yang membenarkan Mahkamah Syariah negeri  mendengar semakan kehakiman berhubung keputusan oleh pihak berkuasa agama negeri.

Panel sembilan hakim yang diketuai Ketua Hakim Negara Tun Tengku Maimun Tuan Mat dalam keputusan sebulat suara berkata mahkamah mendapati Seksyen 66A Enakmen Pentadbiran Agama Islam (Negeri Selangor) 2003 tidak mengikut perlembagaan dan tidak sah kerana ia merupakan peruntukan yang DUN Selangor tidak mempunyai kuasa untuk berbuat demikian.

“Oleh itu, petisyen oleh SIS Forum (Malaysia) dibenarkan tanpa sebarang perintah mengenai kos,” kata Tengku Maimun.

Panel hakim itu turut dianggotai Presiden Mahkamah Rayuan Tan Sri Rohana Yusuf; Hakim Besar Malaya Tan Sri Azahar Mohamed; Hakim Besar Sabah dan Sarawak Datuk Abang Iskandar Abang Hashim dan Hakim Mahkamah Persekutuan terdiri daripada Datuk Seri Mohd Zawawi Salleh, Datuk Vernon Ong Lam Kiat, Puan Sri Zaleha Yusof, Datuk Harmindar Singh Dhaliwal dan Datuk Rhodzariah Bujang.

Pada 22 September tahun lepas, Mahkamah Persekutuan memberikan kebenaran kepada SIS untuk meneruskan tindakan perundangannya di Mahkamah Persekutuan menerusi Perkara 4(4) Perlembagaan Persekutuan.

Tengku Maimun berkata beliau perlu menjelaskan pada awal penghakiman ini bahawa mahkamah itu tidak mengambil kira tentang prosedur atau kesahihan substantif Fatwa dan tidak juga diminta untuk mempertimbangkan sama ada mahkamah secara amnya tidak berkuasa untuk menjalankan penilaian sedemikian di bawah klausa (1A) Perkara 121 Perlembagaan Persekutuan.

Beliau berkata petisyen tersebut hanya melibatkan persoalan sama ada DUN Selangor diberi kuasa untuk menggubal Seksyen 66A Enakmen Pentadbiran Agama Islam (Negeri Selangor) 2003.

“Oleh itu, saya tidak membuat sebarang ulasan atau keputusan mengenai kesahihan substantif atau prosedur Fatwa,” katanya.

Tengku Maimun seterusnya berkata, mahkamah telah secara berturut-turut dan konsisten dalam keputusannya dalam kes Semenyih Jaya dan kes lain, termasuk Indira Gandhi, bahawa kuasa kehakiman persekutuan kekal hanya di Mahkamah Sivil.

Beliau berkata peguam pempetisyen (SIS Forum) berhujah bahawa semakan kehakiman adalah satu aspek unik dan eksklusif kuasa kehakiman yang diberikan kepada Mahkamah Tinggi Sivil.

“Peguam itu juga berhujah bahawa Mahkamah Syariah atas dasar perlembagaan, tidak berupaya untuk melaksanakan kuasa kehakiman atas sebab mereka tidak berkongsi jaminan perlembagaan kebebasan kehakiman yang sama seperti Mahkamah Sivil yang tinggi.

“Semakan kehakiman adalah ciri unik bagi Mahkamah Sivil disahkan oleh mahkamah ini yang memutuskan dalam kes Semenyih Jaya dan Indira Gandhi,” katanya.

Tengku Maimun berkata tidak jelas dalam rekod bahawa Seksyen 66A Enakmen Pentadbiran Agama Islam (Negeri Selangor) 2003 bertujuan untuk meliputi perkara undang-undang Islam sahaja dan bukan perkara dalam bidang undang-undang awam dan/atau kuasa undang-undang awam.

“Apabila peruntukan itu dibuat secara umum, dan tanpa had, mahkamh ini tidak dibenarkan, sama ada untuk meminda atau membuat semula statut itu. Satu-satunya kewajipannya adalah membatalkannya dan menyerahkannya kepada Dewan Undangan Negeri Selangor, jika perlu, menggubalnya semula konsonan dengan perkara 1 Senarai Negeri, Jadual Kesembilan Perlembagaan Persekutuan,” katanya dan menambah dalam petisyen sekarang tidak dapat berbuat demikian.

Tengku Maimun berkata cukup untuk menyatakan bahawa tafsiran frasa ‘orang yang menganut agama Islam’ dan membaca tujuan perkara 1 mencadangkan bahawa item 1 tidak boleh mempertimbangkan, dan tidak sekali-kali bertujuan, untuk memberikan kuasa semakan kehakiman kepada Mahkamah Syariah. hanya dengan mentakrifkan pencelah itu sebagai seorang ‘Muslim’.

“Semakan kehakiman, mengikut sifatnya, melibatkan penyeliaan badan pentadbiran dengan merujuk kepada kuasa undang-undang awam yang terletak pada mereka. Tidak mengambil kira agama.

“Percubaan untuk memberikan bidang kuasa semakan kehakiman kepada Mahkamah Syariah dengan kononnya untuk mentakrifkan ‘Majlis’ sebagai ‘Muslim’ adalah di luar perkara itu walaupun Seksyen 2 Enakmen Pentadbiran Agama Islam (Negeri Selangor) 2003, dan seksyen 66A yang sama, oleh itu bertentangan dengan perlembagaan,” katanya ketika menyampaikan keputusan itu pada prosiding secara maya hari ini.

SIS Forum memohon kebenaran untuk memulakan cabaran itu, memohon untuk mengisytiharkan sebagai tidak sah Seksyen 66A Enakmen Pentadbiran Agama Islam (Negeri Selangor) 2003 yang menyatakan bahawa Mahkamah Tinggi Syariah boleh, atas permohonan seseorang, mempunyai bidang kuasa untuk memberikan kebenaran dan mendengar permohonan semakan kehakiman terhadap keputusan yang dibuat oleh majlis atau jawatankuasa yang menjalankan fungsi di bawah enakmen tersebut.

SIS Forum memfailkan permohonan itu pada 21 Januari 2020 dan menamakan Kerajaan Negeri Selangor sebagai responden selepas Mahkamah Tinggi Kuala Lumpur menolak permohonan semakan kehakimannya untuk mencabar keputusan Jawatankuasa Fatwa Selangor yang mengisytiharkan pertubuhan itu sebagai sesat dan menyeleweng daripada ajaran Islam yang sebenar.

Hakim Mahkamah Tinggi ketika itu Datuk Nordin Hassan (kini hakim Mahkamah Rayuan) memutuskan bahawa mahkamah sivil tidak mempunyai bidang kuasa berkaitan undang-undang Syariah, dan menambah bahawa isu fatwa itu berkaitan dengan undang-undang Syariah dan berada di bawah bidang kuasa eksklusif Mahkamah Syariah.

Hakim itu berkata Seksyen 66A adalah satu cara untuk mendapatkan semakan kehakiman terhadap jawatankuasa fatwa di Mahkamah Tinggi Syariah.

Peguam Datuk Malik Imtiaz Sarwar mewakili SIS Forum manakala Penasihat Undang-undang Negeri Selangor Datuk Salim Soib @ Hamid bertindak bagi pihak kerajaan Selangor dan peguam Zainur Zakaria dan Mohamed Haniff Khatri Abdulla, mewakili Majlis Agama Islam Selangor (MAIS), sebagai pencelah dalam kes tersebut.


Mat Sabu tak kisah PH kalah, asalkan tiada kerjasama dengan PN

Pakatan Harapan (PH) tidak boleh bekerjasama dengan Perikatan Nasional (PN) dibawah satu ‘khemah besar’ seperti yang dicadangkan sebelum ini, kata Mohamad Sabu.

Presiden parti Amanah itu berkata, pendekatan yang dicadangkan berhubung ‘khemah besar’ tersebut tidak merangkumi penyatuan atau kerjasama dengan parti-parti yang berada di dalam kerajaan iaitu UMNO, Bersatu atau PAS.

“Amanah ingin mengulangi penegasan bahawa ‘khemah besar’ yang dimaksudkan adalah penyatuan dan kerjasama parti-parti pembangkang bagi menghadapi PRU-15,”

“Pendekatan ‘khemah besar’ tidak merangkumi penyatuan atau kerjasama dengan parti-parti yang berada dalam kerajaan sama ada UMNO, Bersatu atau PAS,” katanya dalam kenyataan hari ini.

Mohamad nampaknya tidak kisah jika episod kekalahan memalukan PH khususnya PKR dan Amanah yang hilang banyak kerusi yang mereka tandingi di Melaka dan Johor lalu.

Malah, penganalisis politik juga sudah meramalkan senario keputusan di Melaka dan Johor akan berulang pada pilihan raya umum ke-15 (PRU-15) nanti jika tiada rundingan kerusi dibuat dengan parti yang melawan UMNO.

Penganalisis berkata hanya pertembungan satu lawan satu akan dapat menyekat kemaraan UMNO dan Barisan Nasional (BN) daripada memperoleh kemenangan besar seperti yang berlaku sebelum ini.

Dalam pada itu, Mohamad menggesa supaya parti pembangkang menumpukan kepada usaha untuk mencapai kemenangan dan tidak perlu berunding dengan parti selain mereka sahaja.

“Ke arah ini Amanah akan berusaha membanyakkan kawan demi menghadapi lawan yang sama iaitu Barisan Nasional dan juga Perikatan Nasional.

“Bagi yang membuat keputusan bahawa PRU-15 tidak akan dimenangi, usaha sebegini sememangnya tidak perlu. Usaha untuk kalah adalah jauh lebih mudah dari berjuang untuk menang,” katanya lagi.